text:
- Tíðindi, mentan og ítróttur
Semja um makrelin
Tað var úrslitið av samráðingunum um makrelin, sum hava verið í London seinastu dagarnar.
Tað vóru Føroyar, ES og Noreg sum skrivaðu undir avtaluna, og avtalan byggir á makrelsemjuna sum partarnir gjørdu í 2014, og sum eisini er galdandi fyri 2018.
Strandarlondini royndu at víðka makrelsemjuna frá 2014 til aðrar partar, men tað eydnaðist tó ikki.
Samd um mest loyvdu veiðu
Partarnir samdust eisini um, at mest loyvda veiðan av makreli í 2018 skal vera sløk 817.000 tons.
Tað er væl meir enn tað sum ICES mælir til, tí ICES mælir til at fiska 551.000 tons av amkreli í 2018.
Øl strandarlondini samdust um eina langtíðarumsitingarætlan fyri makrelin í Landnyrðingsatlantshavi, sum er burðardygg sambært ICES.
Rusland, Ísland og Grønland eru londini sum fiska makrel, umframt tey sum gjørdu avtaluna í 2014.
Noreg hevur havt samráðingarleiðsluna fyri makrelsamráðingarnar í ár, men hevur nú latið formansskapin upp í hendurnar á føroyingum.
Svartkjafturin og sildin á skránni
Nú samráðingarnar um makrelin eru av, fara partarnir í næstu viku at samráðast um sild og svartkjaft.
Har er eingin semja, men ICES mælir til at minka veiðuna eftir sild við 15 prosentstigum, niður í 547.000 tons næsta ár.
Betri stendur til við svartkjaftinum, og har mælir ICES til at økja veiðuna við trimum prosentstigum, upp í eina millión og 388.000 tons.
Sí eisini


c: text/html

text:
Røða til móttøku í hangarinum fyri nýggja flogfarinum hjá Atlantsflog
Góðan dag øll somul
Í dag er enn ein stórur dagur í føroysku flogsøguni, nú vit hátíðarhalda, at Atlantic Airways hevur fingið enn eitt nýbygt flogfar í flotan. Tað eru ikki fimm ár liðin, síðani vit fingu fyrsta flogfarið nakrantíð, ið var bygt til at flúgva til Føroyar. Tað var ein varði í føroyskari flogsøgu, og í eisini evropeisku flogsøguni, tí hetta var fyrsta flogfarið, ið var útgjørt við slóðbrótandi navigatiónsskipanini RNP 0.1., ið ger tað møguligt hjá flogfarinum at lenda trygt, sjálvt tá sýnið er sera vánaligt.
Sjálvandi er eisini hetta nýggja og størri A320 flogfarið útgjørt við somu tøkni sum - saman við helst bestu flogskiparum í heiminum - hevur givið eitt reglusemi á Føroyarutuni, sum vit áður bert kundu droyma um.
Vit kunnu øll vera errin av okkara tjóðarflogfelag Atlantic Airways. Tað var eitt bragd, tá ið føroyingar stovnaðu egið flogfelag, at taka dystin upp við Mærsk Air, sum tá var einaráðandi á marknaðinum. Um tað mundið var helst bara pláss fyri tí eina felagnum á rutuni, tí hóast ein onnur djørv roynd varð gjørd at stovna ein føroyskan kappingarneyta, hava tit havt einkarstøðu síðani.
Tit tykjast tó ikki at vera sovnað í einkarstøðuni, tí hóast Atlantsflog nú hevur 28 ár á baki, er felagið framvegis merkt av sonnum pioner-anda, og enn ganga tit nýggjar leiðir bæði tøkniliga, við menning av nýggjum rutum og eisini við prísum og tænastu. Og meðan nógv smá flogfeløg eru hoknað undir stóru kappingini á flogmarknaðinum, hevur Atlantic Airways nærum øll árini havt avlop í rakstrinum, og sum vit síggja í dag, megna tit sanniliga eisini at endurnýggja tykkum og gera stórar íløgur í framtíðina.
Nógv er broytt síðani Atlantsflog byrjaði at flúgva úr Føroyum. Fólk flúgva nógv meira, á frítíðarferðum og til arbeiðis, og ynskini um fleiri fráferðir og lægri prísir vaksa í hvørjum. Áhugin frá altjóða flogfeløgum at gagnnýta longda flogvøllin merkist nú av álvara, og teir fyrstu nýggju kappingarneytarnir eru longu farnir at selja ferðaseðlar til Føroyar.
Sum landsstýrismaður í vinnumálum, sum vinnulívsmaður og sum ítróttarfólk trúgvi eg fult og fast upp á, at kapping styrkir og mennir. Vit gerast meiri málrættað, nýskapandi og áhaldandi. Eg eri tí spentur upp á framtíðina, og eg eri ikki í iva um, at Atlantic Airways fer at blóma í kappingini, og at tit koma at veita eina enn betri tænastu til enn betri prísir.
Nýggj flogfør við bestu navigatiónstøknini eiga at geva Atlantic Airways ein kappingarfyrimun á hesi avbjóðandi rutu. Tit mugu sjálvandi spíla tykkum út, tá ið kappingarneytarnir lokka við góðum tilboðum, og møguliga fara hinir eisini at fáa sær somu tøkni. Men besti trumfurin, at kunna bjóða ferðafólkunum “vælkomin heim”tá ið tit lenda, hann verður verandi tykkara.
Gott, trygt og regluligt loftvegis samband við útheimin er lívsneyðugt fyri nútímans føroyska samfelagið. Føroyar munnu verða millum tey londini í heiminum, sum hava flest fólk, ið pendla loftvegis til arbeiðis í onnur lond. Túsundtals føroyingar, sjómenn, fiskimenn, handverkarar, íverksetarar, tónleikarar og onnur listafólk fara við Airbussinum til arbeiðis um allan heimin.
Atlantic Airways er tí ikki bert eitt flogfelag, og Airbussurin er ikki ein og hvør bussur. Loftvegis sambandið er ein lívslinja – sum veitir tryggleika og góð livilíkindi í landi okkara. Uttan hetta sambandið vóru vit fjarskotin, meðan vit í dag bert eru ein til tríggjar tímar frá størstu metropolunum og sólríkastu strondunum í Evropa.
Tað frøir meg almikið, at flogfelagið hjá føroysku tjóðini fær tað so væl at bera til, sum hesin spildurnýggi og skínandi Airbussurin ber boð um.
Fari at ynskja okkum øllum til lukku við nýggja farinum, við ynskjum um at tað fer at geva Atlantic Airways, øllum føroyingum og øllum útlendskum gestum nógvar tryggar og minnisríkar ferðir.
Góða eydnu og takk fyri.

robotstxt: allowed

filter: keep


text:
Morena
Morena er leyst tilfar, sum ísur flytur við sær, tá ið hann fer yvir land. Tilfarið er sera blandað, bæði stór grótstykkir, fínari sandur, leirur og lívrunnið tilfar blandast saman. Hetta nevnist eisini till. Á myndini til vinstru sæst morena tætt við byrgingina um Fossá í Vestmanna. Niðast sæst brýnda hellan, í miðjuni morenan, og ovast sæst yngri jørðildi og grasvørður.
Í eskjuni er morenueyrur úr Vestmanna.
Á myndini til høgru sæst nærmynd av blandtilfari frá morenu >
Malargrót
Malargrót er rundleitt grót í ella úr eini møl. Allir kantar, sum upprunaliga vóru, eru brýndir av, tí grótið hevur ligið og rulla í aldudráttinum í fjøruni gjøgnum langa tíð. Stórt malargrót er at finna í gomlum urðum, tá tað minna grótið og sandurin eru skolað burt.
< Á myndini til vinstru sæst Gróthúsurð, vestan fyri Sandsbygd. Her er nógv stórt malargrót at síggja.
Frostsprongt grót
Tá ið tað regnar, fyllast rivur og gloprur í grótinum við vatni. Um veturin frystir vatnið til ís, sum jú fyllir meir enn vatn og trýstir grótið sundur, so at tað tærist og støkkur. Ein frosttærdur steinur ella klettur kann síggja út, sum hann er samansettur av fleiri smærri pettum. Sølt í vatni upploysa eisini spakuliga grót. Hetta tekur sera langa tíð og ger, at grótið spakuliga dettur sundur. Ávís steinsløg í grótinum, so sum olivin og pyroksen, upploysast skjótari enn onnur. Ofta fær grótið runt skap av hesari evnisligu tæring, sí myndina høgrumegin >
Skón- og mosagrót
Hella og leyst grót í fjøru og haga er ofta flekkut av ymiskt littum skónvøkstri, sum stavar frá ørsmáum algum og soppum, sum liva saman í symbiosu. Nógv hagagrót er eisini mosagrógvið. Skónvøkstur kann nýtast til at aldursmeta hellu og leyst grót. Skónir vaksa geiðslandi út frá miðjuni og kunnu gerast fleiri túsund ára gamlar, og tískil kann metast um tíðina, sum grót hevur ligið frammi í náttúruni. Men tá krevst eitt neyvt innlit í slag av skónum og nógvar avmátingar.
Ísskøvur
Tá jøkulsísur (undir ístíðum) skríður um lendið, brýnir hann og setur eftir sær týðilig spor á helluna, umframt at hann grevur alt leyst tilfar og leggur tað eftir seg í morenur. Ísskøvur eru at finna nógvastaðni í Føroyum, og á myndini omanfyri sæst dømi um hetta omanfyri Kvívík.
Á myndini høgrumegin sæst dømi um stórar bylgjur í helluni oman fyri Eiðisbygd, brýndar av sandi og øðrum leysgrýti í fossandi vatni undir ísinum >
Borikjarni og grótflís
Tá jarðfrøðingar skula kanna undirgrundina, er ofta neyðugt at taka borikjarnar úr dýpinum. Verða kjarnarnir lagdir á rað, ber til at kortleggja fláirnar, hvør eftir aðrari. Eisini verða royndir frá hesum borikjarnum tiknar út til nærri kanningar. Á myndini omanfyri síggjast fólk frá Landsverk í ferð við at bora eitt 150m djúpt hol, har borikjarni verður tikin og lagdur í kassar.
Á myndini høgrumegin síggjast brot frá borikjarna >


text:
Katastrofa fyri fiskivinnuna
Tað er eingin loyna, at framlagda uppskotið um eina fiskivinnunýskipan fyri Føroyar, er ikki eitt uppskot, sum verður gott fyri Føroyar.
Kvotaskipan, uppboðssøla og aðrar teoriir skulu gjøgnumførast, og vil samgonga vera við, at hetta er burðardygd og kemur at verða rættvísari fyri okkum øll.
Men er hetta so ? – Nei so avgjørt ikki.
Tá ið vit í dag hava eina fiskivinnu, sum hevur fóta sær rættuliga aftaná nógv tung ár, skal hetta nú niðurlagast og argumentini frá samgongutingmonnum eru tey, at hetta er betri fyri okkum øll.
At tað gongur væl í Klaksvík og norðurøkinum í dag og at eitt slíkt uppskot kemur at niðurlaga hendan framburð, er bara fakta.
Í einum økið, har fiskivinnan er drívmegin, vilja tað altíð verða sveiggj. Hesi sveiggj raka ikki bert fiskivinnuna sjálva, men eisini tað avleidda virksemi, sum fiskivinnan stendur fyri.
Ofta verður tikið til, at um veðrið er ringt, harður streymur og lítið til av fiski, so rakar hetta smiðjur, bakaran, klæðnasølur – ja alt – tí hetta er jú lokalbúskapur.
Vit vita at so er og brynja okkum við tolið og treysti til tað batnar. Hetta eru so tey náttúrugivnu elementini, sum vit sum oyggjabúgvar og veiðufólk hava tillaga okkum eftir í fleiri hundrað ár.
Tá ið vit so nú skulu fyrihalda okkum til eina fullkomiliga sentralstýrdari fiskivinnu, ið skúgvar sunnan hugsunarhátt burtur og har vit frameftir skulu fyrihalda okkum til teoretiskar akademiskar útrokningar, hongur hetta ikki saman.
Væl vitandi, at onkrar dagføringar kunnu gerast, so er eitt nýskipan sum hendan so avgjørt ein niðurlaging av fiskivinnuni sum heild.
Henda nýskipan leggur ikki upp til eina endurnýggjan av okkara veiðuflota og hon leggur heldur ikki upp til at burðardygga veiðan verður betri enn í dag.
Hon leggur upp til, at inntøkurnar í tí privatu vinnuni skulu kanaliserast í landskassan, soleiðis at tað almenna kann fíggja eina munandi hægri rakstar- og umsitingarútreiðslu til sín politik.
Eg vil fara so langt og siga, at um hetta verður leisturin so hava vit eitt – ja bara eitt landsreiðarí – har sjómenn verða starvssettir við somu treytum, sum landsreiðaríini í dag (Vørn/SSL). Tá lystir meg at sjá, føroyingin-veiðimannin, lívsæðr føroya – um her verður lív laga.
Hetta er tað sum fyrigongur, hetta er tað samgongan ætlar at gjøgnumføra – tey vita kanska ikki betri, men hetta er so ikki nakar vegur fram móti einari betri Føroyar fyri føroyingar.
Um tað gongur væl lokalt, er hetta ikki bara gott fyri lokalsamfelagið, sum fleiri tingmenn vilja føra fram, hetta er jú gott fyri alt samfelagið.
Vónandi verður hetta uppskot broytt munandi, soleiðis at vit og skil ræður heldur enn øvund og óvitan.
Símun Gullaksen


text:
Seyðafelli hevði verið í Kunoy. Kunoyingar settu tí upp gimbrar norðuri í Dali (norðan fyri Kunoyarbygd). Har høvdu teir gjørt sær eitt lítið hús, sum teir høvdu gimbrarnar fastar í um næturnar, at tær skuldu ikki rýma burtur. Tveir menn sótu altíð hjá teimum um næturnar. Eitt kvøldið, sum teir so sótu, kókaðu teir sær greyt til nátturða. Sum annar teirra stendur og ger út á pottin, hevur hann fyri munni á sær: um nakað so ræðiligt kundi komið nú, at teir ræddust? Hin biður hann ikki tosa slíkt. Sum teir eru setstir at eta, setur eitt avskræmiliga ljótt eitt høvdið inn um dyrnar - snýðið á tí er líkt einari rossaskon - og sigur: “Vilja tit síggja snutti mítt?” Annar tekur greytarsneisina og tveitir í skortin á trøllinum. Trøllið út av durunum við rini og hvini. Tá kom ræðsla á teir, og báðir tvísporandi heim í bygdina. Dagin eftir fóru teir norður aftur í Dal til at hyggja eftir gimbrunum. Tá livdi eingin purkan eftir; men garnarnar vóru vavdar rundan um húsið. “Purkhúsið” kallast støðið eftir tí enn.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
ProWord
Var tú signaður av at lesa fylgjandi?
Lat okkum venda eygu okkara á Harran Jesus!“Havandi eyguni vend á Jesus, upphavsmann og fullkomara trúarinnar, sum fyri gleðina, ið fyri Honum lá, tolin leið á krossi og legði einki í vanæruna - og situr nú við høgru síðu hásætis Guds!
Ja, hugsið um Hann, sum tolin hevur borið, at syndarar hava sagt Honum so nógv ímóti - so tit verða ikki troytt og mótleys í sálum tykkara!” (Hebrerabr. 12,2-3)
Um vit ikki taka eina støðu í lívi okkara, fara onnur og tað, sum hendir rundan um okkum, at gera tað fyri okkum. Tá ið tað hendir, kunnu stúran og vónloysi gerast stór vandamál.
1. Harrin Jesus kendi ætlanir sínar
Tá segði Jesus um hann: "Í dag er frelsa komin yvir hetta hús, við tað at eisini hann er sonur Ábraham.
Tí Menniskjasonurin er komin at leita eftir tí, sum fortapt er, og frelsa tað. Lukas 19,9-10
Ikki sendi Gud Son Sín í heimin, fyri at Hann skal døma heimin, men fyri at heimurin skal verða frelstur við Honum.
Tann, ið trýr á Hann, verður ikki dømdur; tann, ið ikki trýr, er longu dømdur, tí hann hevur ikki trúð á navn einborna Sonar Guds.” Jóh. Ev. 3,17-18.
Í Lukas 15, 1-11 hava vit at gera við tað, sum mist er:
Seyðurin varð mistur undir vanligum umstøðum.
Peningurin varð mistur so hissini.
Sonurin varð ikki mistur av óvart.
Áðrenn vit kunnu seta okkum endamál, mugu vit vita, hvat vit ætla.
2. Harrin Jesus setti endamál síni grundað á ætlan sína.
Endamál nr. 1:
Felagskap við Faðir sín.
”Tíðliga um morgunin, fyri dag, fór Hann upp og fór út og burtur til oyðið stað og bað har.
Símun og teir, ið við Honum vóru, skundaðu sær tá aftan á Honum.
Táið teir funnu Hann, søgdu teir við Hann: "Øll leita eftir Tær!"
Tá segði Hann við teir: "Latið okkum fara burt aðrastaðni til smábygdirnar her rundanum, so Eg kann prædika har við! Tí tað var tað, Eg kom til." ” Markus 1,35-38.
Endamál nr. 2:
Lærusveinarnir, sum stóðu honum næst.
“Teir vóru nú á ferð niðan til Jerúsalem; Jesus gekk undan teimum, og teir vóru fullir av ótta, og tey, sum fylgdu við, vóru rødd. Tá tók Hann aftur hinar tólv til Sín og fór at siga teimum, hvussu Honum skuldi gangast:” Mark. 10,32.
Endamál nr. 3:
Tænasta fyri tey fortaptu.
”Tí Menniskjasonurin er komin at leita eftir tí, sum fortapt er, og frelsa tað." Lukas 19,10.
3. Harrin Jesus vardi endamál síni móti meiningum annara.
”Frá teirri tíð byrjaði Jesus at gera lærisveinum Sínum kunnigt, at Hann skuldi fara til Jerúsalem og líða nógv av hinum elstu og høvuðsprestunum og hinum skriftlærdu og verða dripin og rísa upp aftur triðja dagin.
Tá tók Pætur Hann burturfrá og fór at hava at Honum og segði: "Gud bjargi Tær, Harri! Aldri skal hetta henda Teg!"
Men Hann vendi Sær á og segði við Pætur: "Vík aftur um Meg, Satan! Tú ert Mær til ástoyt; tí tú hugsar ikki um tað, sum Gudi hoyrir til, men um tað, sum menniskjum hoyrir til!" ” Matteus 16,21-23.
1. Harrin Jesus kendi ætlan sína.
2 Harrin Jesus setti endamál síni grundað á ætlan sína.
3 Harrin Jesus vardi endamál síni móti meiningum annara.
Lat okkum venda eygum okkara á Harran Jesus!


text:
15.05.2018 (11:18)
FRÍTÍÐARAVLOYSARAR TIL ATLANTIC AIRWAYS
Vit leita eftir fólki til Kundatænastu okkara á Vága Floghavn, sum hevur hegni og vilja til at veita viðskiftafólki okkara eina fyrsta floks tænastu.
Atlantic Airways er ein altjóða fyritøka í støðugari menning, har kundatænasta og -røkt í heimsflokki er ein av hornasteinunum undir okkara virksemi.
Vit leita eftir frítíðaravloysarum til Sølu- og Kundatænastu okkara, har tú fert at vera ein av teimum hepnu,
ið skal hava dagligt samband og samskifti við viðskiftafólk okkara.
Tí hevur tað stóran týdning, at tú:
- Hevur áhuga fyri kundatænastu og ferðavinnu
- Ert smílandi og vinarlig/ur av lyndi og dugir at arbeiða sjálvstøðugt
- Trívist í einum umhvørvi, har tað ofta hendir nógv
- Dugir at síggja loysnir heldur enn forðingar
Um starvið
- Ymiskt arbeiði í kundatænastuni
- Tímalønt parttíðarstarv í skiftandi vaktum og arbeiðstíðum
- Eitt spennandi og dynamiskt arbeiðspláss
- Møguleiki er at halda fram sum avloysari, t.d. kvøld- og vikuskiftisvaktir.
Krøv
Tú skalt vera fylt/ur 18 ár og vera stinn/ur í føroyskum, norðurlendskum og enskum í talu og skrift og hava góðar telduførleikar.
Starvið verður sett skjótast til ber og er tíðaravmarkað til 31. august 2018. Arbeiðstíðin liggur vanliga millum kl. 7 og 21, men neyðugt kann verða at arbeiða aðrar tíðir eisini. Tá ið talan er um frítíðaravloysarar, ber ikki til at fáa feriu í avloysaratíðarskeiðinum.
Nærri upplýsingar um starvið fært tú, um tú vendir tær til Heidi Askham á tlf. 214900 ella á heidia(at)atlantic.fo
Umsókn
Skrivlig umsókn við mynd, avritum av prógvum, lívsrensli (cv) vm. skal sendast við telduposti til
Umsóknarfreistin er mánadagin 28. mai 2018.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Jan Müller
01.02.2018 - 15:32
Millum føroyingar er hann mest kendur sum norski oljustjórin, ið setti føroyska oljuleiting á breddan. Hann var stjóri í stóra norska oljufelagnum Statoil frá 2004 til 2014, tvs.tey árini Statoil boraði ikki færri enn tríggjar brunnar á føroyska landgrunninum. Helge Lund er nú skotin upp til starvið sum nevndarformaður í eini tí størstu fyritøkuni í Norðurlondum, Novo Nordisk. Frammanundan er hann nevndarlimur har. Væntandi verður Helge Lund valdur á aðalfundinum í mars.
Helge Lund var ein av teimum útlendsku oljustjórunum, sum øll tey fyrstu leitiárini trúði mest uppá føroysku oljuna. Tað var við honum sum stjóra, at Statoil brúkti fleiri milliardir kr. uppá leitingina her í Norðuratlantshavi. Ta tíðina var eisini stjórin í føroysku deildini av Statoil, Rúni M. Hansen ein av næstu monnunum hjá Helga Lund, sum m.a. gav fuglfirðinginum ábyrgdina av virkseminum hjá Statoil í Arktis, umframt Føroyum og Grønlandi.
Helge Lund tók við sum stjóri í oljufelagnum BG Group eftir tíðina í Statoil men fór frá aftur, tá Shell keypti felagið. Síðani hevur hann røkt fleiri nevndarsessir eitt nú í Schlumberger, ið er millum heimsins størstu veitingarfeløg til oljuvinnuna. Hann er eisini nevndarlimur í føroyska Tjaldur.
Kelda: Hegnar.no og E24


text:
Søkt verður eftir dagrøktarleiðara til dagrøktarskipanina í Porkeri, at arbeiða hálva tíð.
Arbeiðsuppgávur:
Vit sóknast eftir einum dagrøktarleiðara, sum hevur hug og hegni at fyriskipa. Dagrøktarleiðarin skal eisini gera tað neyðuga til, at dagrøktarar og børn trívast væl í dagrøktarskipanini.
Persónligir eginleikar:
Viðkomandi skal verða fyrikomandi og duga væl at fara við starvsfeløgunum og foreldrum.
Fakligir eginleikar:
Viðkomandi skal hava útbúgving sum námsfrøðingur.
Setanarviðurskifti:
Starvið verður at seta skjótast gjørligt.
Løn og setanarviðurskifti sambært sáttmála millum Føroya Pedagogfelag og Kommunala Arbeiðsgevarafelag Føroya.
Meira fæst at vita um starvið, við at venda sær til Porkeris Kommunu á tlf. 254430 ella 573520.
Umsóknir:
Umsókn, saman við prógvum og møguligum viðmælum, verða at senda til Porkeris Kommunu, Við Á 8, 950 Porkeri ella e-mail: porkeri@porkeri.fo í seinasta lagi 19. mars 2018.
Porkeris Kommuna


text:
Reglur Stórkappingin á breyt 2018
KAPPINGARREGLUR 2018
Grand Prix á Breyt
Navn og endamál
Almenna navnið á kappingini er BETRI Stórkappingin. Navnið kann broytast um ein stuðul ynskir og rindar fyri tað.
Reglur fyri luttøku
Kappingin er opin fyri øllum børnum, ungum og vaksnum. Fyri at luttaka og fáa stig í sjálvari Betri Stórkappingini, skal ein tó verða skrásettur limur í einum felag fyri frælsan ítrótt, áðrenn kappingardagin. Luttakararnir skulu vera í singlet/t-thirt í umboðar litir felagsins, tá kappast verður.
Tað verður kappast í niðanfyri standandi bólkum og greinum:
GG: Børn telja ikki við í Betri Stórkappingini
Aldurin verður roknaður, sum blivin aldur tá almanakkaárið er runnið. Tað verður skipað fyri einstaklinga kapping í øllum bólkunum.
Kappingarsløg
Kappingarnar fara allar fram á frælsum ítróttarøki. Kappingargreinar verða fastlagdar áðrenn kappingarbyrjan. Kappast verður í spurti, miðteinum, kasti og lopi hvønn kappingardag. Tvs. at t.d. dreingir 10-11 hava fýra Betri Stórkappingar og kunnu kappast í spurti, miðteini, kasti og lopi. Sami luttakari kann taka lut í øllum fýra kappingargreinum í sínum aldursbólki.
Í tekniskum greinum fáa bólkarnir 8-9 ár, 10-11 ár, 12-13 ár og 14-15 ár tríggjar royndir, meðan bólkarnir 16-17 ár, 18-19 ár og menn/kvinnur fáa 3 royndir innleiðandi + 3 royndir til seks tey bestu.
Kappingar
1. BETRI Stórkapping – Tórsbreyt leygardagur 19. mai kl. 12.00 – Bragdið (tilmelding í seinasta lagi týskvøldið 15. mai)
2. BETRI Stórkapping – Tórsbreyt mánadagur 9. juni kl. 12.00 – Hvirlan (tilmelding í seinasta lagi týskvøldið 5. juni)
3. BETRI Stórkapping – Tórsbreyt leygardagur 16.juni. kl. 12.00 –Treysti/Roysnið (tilmelding í seinasta lagi týskvøldið 12. juni)
Leygarkvøldið eftir loknar kapping 16. juni skipar FÍF fyri Betri Stórkapping Afterparty har m.a. øll heiðursmerkir verða handaðið.
Gevið gætur! Av tí at startlistar verða lagdir út á heimasíðuna undan kappingunum, er tilmeldingarfreistin fyrr enn vanligt. So minnist til at melda til í góðari tíð. Eingin tilmelding er á staðnum!
Stigatalva
Stig verða givin eftir hesum leisti:
Nr. 1 fær 10 stig
Nr. 2 fær 9 stig
Nr. 3 fær 8 stig
Nr. 4 fær 7 stig
Nr. 5 fær 6 stig
Nr. 6 fær 5 stig
Nr. 7 fær 4 stig
Nr. 8 fær 3 stig
Nr. 9 fær 2 stig
Nr. 10 fær 1 stig
Samlaða einstaklingakappingin verður avgjørd eftir hvør íðkari hevur flest stig eftir øll trý umførini. Tvs. øll trý umførini telja við.Fyri at fáa heiðursmerki, skal íðkarin hava luttikið í minst tveimum Betri Stórkappingum.
Stendur tað á jøvnum, vinnur íðkarin, sum hevur uppnátt flest stig í einari kapping. Stendur tað framvegis á jøvnum vinnur rennarin, sum hevur næstflest stig í einari kapping osfr.
Heiðursmerkir
Heiðursmerkir verða latin til trý tey fremstu samanlagt í hvørjum aldursbólki í hvørji høvuðsgrein. Harumframt verður steyp latið gentu og dreingi, íð hevur savnað flest stig tilsamans í einum aldursbólki í bólkunum 8-9 ár, 10-11 ár, 12-13 ár og 14-15 ár, og tá telja allar kappingarnar við.
Tilmelding
Tilmelding fer fram á heimasíðuni hjá FÍF, sum er www.fif.fo, í seinasta lagi týskvøldið undan kappingunum.
Umsiting
Kappingin verður umsitin av Kappingarnevndini hjá Frælsum Ítrótti Føroya (FÍF).
Hallur Holm, Guttorm Sørensen, Regin Thomsen og Rógvi Johansen


text:
Tað var hátíðarligt í MBF húsinum í gjár
ítróttur10-03-2018 - 11:12 - Jóanis Nielsen
Parasport Føroyar:
Tað var hátíðarligt í MBF húsinum í gjár, tá Parasport skipaði fyri móttøku í samband við at Jón á Steig og Johann Samuelsen hava valt at takka fyri seg í nevndini.Formaðurin, Egga Jensen, helt røðu, har hann leit afturá seinastu 38 árini við paraítrótti, og upplivingar og avbjóðingar teir tríggir høvdu havt.
Aðrir røðarar vóru m.a. Tóra við Keldu, ið kundi greiða frá hønn týdning ítrótturin hevði havt fyri hana, og óiva fleiri onnur ítróttarfólk ið bera brek.
Eisini borgarstjórin Annika Olsen, fyrrverandi ÍSF forsetin Heðin Mortensen, núverandi forsetin Elin Heðinsdóttir, og Johan Samuelsen sjálvur, hugleiddu um hetta tíðarskeiði ið nú fekk ein enda.
Á hátíðarløtuni fingu Jón og Johan handað skreytblað ið staðfestur teirra støðu sum heiðurslimir í Parasport Føroyar.
Vit ynskja Jón og Johan alt tað besta nú teir hava takkað fyri seg, og takka fyri alt tað teir hava gjørt fyri paraítróttin í Føroyum.


text:
Kanska er Rodeo Drive vakrasta gøta í USA. Tað velst sjálvandi um eygað, ið sær. Vit eru í hjartanum á Beverly Hills og fram við gøtuni eftir trimum blokkum, blocks, eru allir teir kendu mótahandlarnir, summir so kendir at teir ikki upplýsa navnið. Hesin sáldsami handil uttan navn, millum prangandi Gucci og Dior, festi so mikið í mín áhuga at eg fór til duravørin at spyrja ‘Excuse me, what is the name of this house?’ Hann smíltist og teskaði stavandi í oyra ‘P-R-A-D-A.’
Hinumegin er eitt hitt vakrasta hús eg kann hugsa mær. Tað er húsið hjá Chanel. Sólrun roynir eina reyða varrastift og duravørurin er eftir mær, tí her er ikki loyvt at fotografera. Javel, so siga vit tað.
Mitt í tí vakra stingur amerikanska smakkloysi seg fram við nøvnum sum Juicy Couture, ið sær út sum ein kinky pink náttklubbi i Las Vegas, og Agent Provocateur, sum helst hevur verið við á Folsom Street Fair. Smakkloysi og klassisisma. Tað er USA.
Tá tú hevur keypt teg um rygg er gott at hava trivalig hondtøk, sum í hesum Rolls Royce, at stiðja seg til.
Millum tekkiligu akførini sum rulla á hjólum teljast eisini Ferrari og ein Audi R8, sum koyrdi so skjótt at eg bert fangaði hin fyrra.
Via Rodeo nevnist ein lítil og hugnaligur krókur burturfrá øllum mótameldrinum í Beverly Hills. Hetta er sum í gamla Rom. Og mitt á hesum stutta teini er Galerie Michael, sum Michael Schwartz stovnaði fyri 30 árum síðani. Týski Ralf Warneking er listarligur ráðgevi og sølumaður. Tað er umráðandi, tí her er alt til sølu. Og so varnist eg eina sjáldsama samanseting av human ressource slagnum. Tað er at jui juitsu og myndlist hóska avbera væl saman. At selja list á altjóða støði krevur innlit í serligt kropsmál, ið tú bara fart úr klassiskum ítrótti, mann móti manni. Tað hevur Ralf, sum er heimsmeistari í jiu juitsu. Á heimasíðuni hjá Dragon World síggi eg at hann er mest eftirspurdi persónligi venjarin í Hollywood. Og her stendur hann framman fyri okkum og flytir okkum øll í annan heim, evropeiska myndlist. Rembrandt, Picasso, Miró og Chagall lata vit liggja og hefta okkum við 21 ungar næmingar á The Florence Academy of Art, sum Daniel Graves hevur rikið síðani 1990, sum um einki var hent síðani 16. og 17. øld. Millum myndlistafólkini í Firenze eru fleiri norsk og nøkur svensk og donsk. Hesa skalt tú satsa uppá, sigur Ralf við tummlinum uppi. Hege Elisabeth Haugen, næmingur hjá Odd Nerdrum. Men tú skalt vita hvørja av hennara fimm persónligheitum tú snakkar við, tá tú keypir, sigur Ralf. Eg trúgvi hvørki eygum ella oyrum, so stuttligt er at vera vístur runt í triðstørsta privata amerikanska gallaríi av einum ítróttarvenjara, fit for fight and art.
Elisabeth Hege Haugen er fødd í Hønefoss í 1979. Millum hini norðurlendsku listafólki eru Joakim Ericsson, føddur í Sundsvall í Svøríki 1972, hin javnaldrandi Louise Camille Fenne úr
Keypmannahavn og norsku Cornelia Maria Hernes, (f. 1979), Per Johnny Kristensen (f. 1965) og Per Olav Olsen (f.1980)
Millum hini ungu listafólkini, sum eru við á framsýningini úr Firenze henda mánaðin er ísraelski myndhøggarin Eran Webber (f.1980), sum hevur gjørt ein ørkymlaðan Pan, Disturbed Pan, í bronsu.
Paul S. Brown (f.1967) er úr North Carolina og hevur í Firenze málað Tiger í olju á lørift í stórari stødd.
Eddy Hunter (f.1967) er úr Vermont og hevur í klassiskum ljósi í Firenze málað Betseba og Ladro di Anime.
Justin Hess (f.1981) er úr Ventura í Kalifornia og er nógv eftirspurdur. Fyrsta dagin verður hann á forsíðuni á listabløðunum, sigur Ralf Warneking.
Men vit eiga eisini klassiska list, sigur Ralf og bjóðar okkum inn á skrivstovuna, har hann er serliga fegin um Jean-Francois Rafaelli (1850-1924) og Rosa Bonheur (1822-1899) og ikki minst hin núlivandi Alexandre Renoir, sum er langabbasonur kenda málaran Renoir. - Tað eru bara vit í Gallerie Michel, ið umboða hann, sigur Ralf og greiðir frá um arbeiðslag og litrík strok við knívi, aldri pensli, sum geva eitt spennandi spæl í litunum, so hvørt ljósið skiftir. Vit pakka og senda til allan heimin, og vit eru altíð opin fyri nýggjum evnaríkum listafólkum, sigur ítróttavenjarin og sølumaðurin.
Ein góður dagur á vakrastu gøtu í USA. Punktum. Nú kunnu vit við góðari samvitsku pakka og flúgva heim. Vónandi verður veðrið til vildar. Síggjast!


text:
(Ummælið stóð á prenti í Sosialinum t. 28. August 2015).
Lat tað vera sagt beinavegin: øll burdu farið til Operation Valentine. Tað er tað vert. Samstundis havi eg ikki hug at avdúka nakað sum helst um leikverkið, tí tað roynist best um ein ikki veit ov nógv frammanundan. Fari tó at royna at siga eitthvørt varisligt um mína uppliving av frumframførsluni fríggjakvøldið 21. august.
Søguligar sannroyndir, eisini tær nógv umrøddu, hava onkursvegna lyndi til at “smalkast” við tíðini. Hendingarrík og kompleks tíðarskeið gerast sum frá líður til slagorð og yvirskriftir, og nuansurnar og smálutirnir kámast við árunum. Ættarlið fella frá, og tað er sum at vit gloyma allar síðugøturnar og skýmaskotini, har lívið var livað. Í so máta eydnast tað við Operation Valentine at minna okkum á, at aftanfyri hina dominerandi søguligu frásøgnina búgva ótaldar søgur og lagnur.
Rivur í tíðini
Hetta er fjórða leikverkið, ið Det Ferösche Compagnie er farið undir síðani kompaníið var stovnað í 2010. Áður hava tey lýst føroyskar sagnir og frásagnir í En rejse udi Færø 1781-82 (2011) og Regn (2012). Hesuferð eru nýggjari tættir í føroyskari søgu til viðgerðar. Í forhøllini í Sjónleikarhúsinum verða myndir og lutir frá Krígssavninum sýndir, og tá tú trínir innar fært tú bjóðað drekkamunn og smákøkur. Biscuits, grønar keks o.a., ið riggar væl afturvið bretskt-føroyska huglagnum, og tú kennir teg vælkomnan.
Eftir eini løtu bjóða leikararnir Kjartan Hansen og Kristina Sørensen Ougaard okkum innar í teatursalin í Sjónleikarhúsinum. Bert heilt fá sitipláss eru, og hugskotið er at áskoðararnir standa og ganga frítt runt. Komin innar stilla tey flestu seg framvið vegginum báðumegin gólvið. Meðan ljóst er inni, leggja teir báðir leikararnir fyri við at greiða frá, hvussu bretskir hermenn og føroyskar gentur plagdu at dansa í hesum salinum. Hvussu børnini leitaðu sær í kjallaran í Sjónleikarhúsinum, fyri at kaga upp gjøgnum rivurnar í gólvinum, og hvussu føroyskir menn plagdu at hyggja langtandi inn gjøgnum vindeyguni. Sjálv eru vit sum áskoðarar sloppin innar í tað allarheilagasta – teatursalin – og tað er sum um rivurnar og vindeyguni gerast metaforar fyri alt leikverkið. Her gloppast eisini rivur, men hesuferð er talan um rivur aftur í tíðina. Vit sleppa at kaga í gjøgnum tær, og fáa eitt innlit í lívið fyrr. Lívið í øllum tess ósagda ruðuleika.
Minimalistiskt og ósentimentalt
Hóast móttøkan úti í forhøllini er hugnalig, gerst hetta ikki nøkur sentimental ella nostalgisk tíðarsýning. Tvørturímóti. Her er eingin útgerðarmikil pallseting við søguligum búnum og leikgripum. Ístaðin fáa vit eina luftkenda og minimalistiska pallseting, har alt beinavegin kennist elementert: ein presending, ull, hoygging, skíggj og einar hertiknar Føroyar í leysari luft. Hersetingin ímyndað sum liminalt vektloysi, har fortíð og framtíð upploysast, og vit ferðast aftur og fram í tíð.
Spælt verður frá byrjan við hugtakið “myrkalegging”, ið sum kunnugt var altumráðandi í krígsárunum, og salurin er tískil myrkalagdur ein fittan part av leiktíðini. Ljósspælið sleppur til sín rætt, og í hesum skapta skuggarúmi kunnu søgurnar veruliga spenna seg út.
Minimalistiskt og ósentimentalt
Hóast móttøkan úti í forhøllini er hugnalig, gerst hetta ikki nøkur sentimental ella nostalgisk tíðarsýning. Tvørturímóti. Her er eingin útgerðarmikil pallseting við søguligum búnum og leikgripum. Ístaðin fáa vit eina luftkenda og minimalistiska pallseting, har alt beinavegin kennist elementert: ein presending, ull, hoygging, skíggj og einar hertiknar Føroyar í leysari luft. Hersetingin ímyndað sum liminalt vektloysi, har fortíð og framtíð upploysast, og vit ferðast aftur og fram í tíð.
Spælt verður frá byrjan við hugtakið “myrkalegging”, ið sum kunnugt var altumráðandi í krígsárunum, og salurin er tískil myrkalagdur ein fittan part av leiktíðini. Ljósspælið sleppur til sín rætt, og í hesum skapta skuggarúmi kunnu søgurnar veruliga spenna seg út.
Tað er dámligt, at kompaníið torir at fara so einfalt til verka sum í hesum føri, við m.a. at lata staðsetingina – Sjónleikarhúsið – tala fyri seg. Leikurin fær líkasum ein impressionistiskan dám av hesum, og sum áskoðari fært tú møguleikan at tulka og fabulera víðari yvir upplivingarnar. Eitt nú verður áðurnevnda presending nýtt bæði sum filmslørift til gamlar s/h filmsstubbar, og sum lørift fyri skuggaleiki, har skuggamyndir av søguligum persónum vera vaktar til lívs. Hetta er sterkt og súmbolskt. “Life is but a walking shadow”, sum Shakespeare á sinni lat Macbeth taka til. Øll hesi fólkini, ið livdu fyri 70 árum síðani, vóru akkurát líka livandi sum eg og tú. Hendingarnar vóru júst líka aktuellar sum alt tað, ið vit í dag halda vera av ovurhonds stórum týdningi og mala í kring um. Nú er alt farið, ið tey fingust við tá, og eftir eru bert minnir, filmsstubbar og frásagnir í onkrari bók. Ein dag vera vit eisini frásagnir. Ella kanska bara gloymd. Løgið at hugsa sær.
Treytaleys tilgongd
Die Ferösche Compagnie er ein tvørlistarligur felagsskapur, og Operation Valentine fevnir um bæði sjónleik, tónleik, dans, ljóðsniðgeving, ljóssniðgeving, grafikk, videolist, installatiónslist o.a. Í tilgongdini handan leikverkið hava limirnir funnið fram ein hóp av tilfari umvegis samrøður, upptøkur, bøkur og søgur frá fólki, ið upplivdu krígsárini 1940-45. Sum áskoðari kennir tú eisini á tær, at eitt serstakliga ríkt kelduvað býr aftanfyri. Tað er helst ógjørligt at fáa alt við í leikin, og frásøgnin er heldur ikki kronologisk. Havandi hesi viðurskifti í huga, umframt at leikverkið altso er gjøgnumført tvørlistarligt, er tað av sonnum hugtakandi hvussu elegant og einfalt endaliga úrslitið er vorðið. Hetta eigur DFC toymið og ikki minst íslendski leikstjórin Egill Heiðar Anton Pálsson rós uppiborið fyri.
Ongin ivi er um, at bretska hersetingin hevði kollveltandi ávirkan á politiska landslagið í Føroyum, og aftaná kríggið var ógjørligt at venda aftur til gomlu støðuna. Kærleiki, útlongsul, loysingarhugur, sjálvfatan; alt var endavent í krígsárunum, tá 20. øld kom brakandi inn í føroysku tilvitskuna. Hesi viðurskifti eru eisini treytaleyst endurspeglaði í leikinum á meir enn ein hátt, og eg kann siga so frægt sum at bæði fólkaatkvøða og atkvøðuuppteljing eru avgreiddar áðrenn leiklok.
Loysingarvongurin fekk sum kunnugt meiriluta á fólkaatkvøðuni í ’46, og eina løtu vóru Føroyar sjálvstøðugar. Hetta endurspeglar leikurin fagurliga og sorgblítt. Einaferð ljómar ein tamba og tíðartoygd útgáva av ‘Tú alfagra land mítt’. Tað er sum um ein riva opar seg inn í ein alternativan veruleika, ið bert slapp at ljóma og skyggja eina stund, og síðani hvarv aftur sum døgg fyri sól. Skuggar og hvørvisjónir, sannleiki og lygn, tað farna og tað komandi, tað mista og tað vónaða. Alt er í samspæli meðan leikur ferst.
Loynikrókar í fólkasálini
Talan er sostatt um ein hendingar- og faktaríkan leik, men ikki meir enn at tað bilar. Kenslan eg siti eftir við, er í øllum førum tann, at eg kundi hugsað mær at sæð leikin umaftur, og sloppið at upplivað allar smálutirnar aftur. Hví? Tí fyri at skilja nútíðina og geva onkur líkinda boð uppá framtíðina, er tað alneyðugt at kenna fortíðina. Søguloysi er beina leiðin til meiningsloysi. Hetta er gamaní eitt leikverk, men eitt poeng við tí er, at allar søgurnar, ið sagdar vera, hava dokumentariskan uppruna. Ongantíð betri enn tá fortíðin verður pallsett á so hugfangandi hátt sum her.
Álvarsligir og gátuførir táttir taka seg eisini upp í Operation Valentine. Tá nøvn á bátum, ið gingu burtur undir krígnum, vera lisin upp, er tað ein døpur og álvarsom løta. Tað leiðir tankarnar yvir á andlát í útvarpinum, og kensluna av, at kollektiva tilvitskan fær ein eksistentiellan frammaná. Lívið verður sett í relieff, tá deyðin talar.
Í onkrum senum leita vit okkum niður í dulvitskuna; í myrkaru loynikrókarnar í fólkasálini. Ótti, deyði og dapurleiki. Her er tað sum um ein forn og mýtisk dimensión kemur undan kavi, við syngjandi seyðarhøvdum, grýlum, gassmaskum og bleiktrandi myrkri. Det Ferösche Compagnie hava eitt heilt serstakt tev fyri hesum. Tað sóu vit t.d. í En rejse udi Færø 1781-82 og Regn, har óunniligar gamlar sagnir komu til lívs í makabrum og absurdum skapi. Í aktuella verkinum er tilvísingarkarmurin gamaní av nýggjari uppruna, men røturnar eru onkursvegna eins fornar og ófrættakendar. Føroyingar eru í roynd og veru nokkso freaky í sínum frásagnum! Ikki tí, skemtiligar løtur við speirekandi eygleiðingum og surrealistiskt skinklandi keipumyndum koma eisini fyri í leikinum.
Har var okkurt, ið vaknaði í føroyingum undir hersetingini. Eitt nýtt útsýni og eitt størri áræði. Aftaná kríggið trein Føroyar inn í eitt nýtt mentanarligt og politiskt tíðarskeið, ið dagsins samfelag er úrslit av. Á ein hátt var hersetingin byrjanin til hetta tíðarskeiðið, og tí er tað ikki sørt hugfangandi og perspektiverandi at fara til ein leik, har henda byrjan verður gjørd livandi fyri einum. Helst havi eg sagt alt ov nógv, men far endiliga til leikin um tú fært møguleikan. Eg varð hugtikin.
Fakta:
Leikstjóri: Egill Heiðar Anton Pálsson
Listarliga toymið hjá DFC er:
Jens L. Thomsen, Kjartan Hansen, Kristina Sørensen Ougaard, Kirstin Helgadóttir, umframt: Sonja Lea, ljóssniðgevi, Anna Katrin Øssursdóttir Egilstrøð, Mikkjal Arge Galán. Fyriskipari er Gunnvá Zachariasen.
Operation Valentine er fjórða leikverk hjá Det Ferösche Compagnie síðan kompaníið var stovnað í 2010.
2011: En rejse udi Færø 1781-82
2012: Regn
2013: Woyzeck 3marie>


text:
Fíggjarætlanin fyri 2018 hjá Vágs kommunu
Vágs Býráð samtykti á býráðsfundinum mánakvøldið 27. nov. 2017 fíggjarætlanina fyri 2018.
Vágs kommuna hevur seinastu árini lækkað skattaprosentið við 1,30 prosentstigi, úr 23,25% niður í 21,95%, sum eisini verður kommunuskattaprosentið komandi ár. Barnafrádrátturin hækkaði 1. januar 2017 til 4.500 kr. og verður barnafrádrátturin eisini 4.500 kr. í 2018.
Høvuðstøl í fíggjarætlanini fyri 2018
Mett verður, at samlaðu inntøkurnar hjá Vágs kommunu komandi fíggjarár verða 60,3 mió. kr. Høvsuðinntøkurnar fevna um persónsskatt, partafelagsskatt og flyting frá Landinum í samband við eldraøkið, sum varð flutt til kommunurnar at umsita í 2015.
Inntøkurnar frá persónsskatti eru í 2018 mettar at verða 41,2 mió. kr., sum er ein lítil vøkstur í mun til fíggjarætlanina fyri 2017. Partafelagsskatturin er mettur til 1 mió. kr. og inntøkurnar frá eldraøkinum 15,6 mió. kr.
Raksturin av tænastum, sum Vágs kommuna skipar sjálv og í samstarvi við hinar kommunurnar í Suðuroynni er í 2018 mettur at kosta 53,2 mió. kr.
Vágs kommuna fer í 2018 at gera íløgur fyri 3,2 mió. kr. Í 2018 fara 2,5 mió. kr. til at rinda skuld, meðan renturnar eru mettar av verða 0,5 mió. kr. Tann 30. sept. 2017 var bókaða nettoskuldin hjá Vágs kommunu 34,2 mió. kr.
Raðfestingar í 2018
Størsti parturin av íløgunum í 2018 fara til tekniska økið, har framhaldandi dagføringar av drekkivatnsskipanini og spillvatnsskipanini verða raðfestar. Harumframt verður í 2018 eisini farið undir langtíðarætlan at betra um atkomumøguleikarnir til bústaðarøkir í kommununi.
Á tekniska økinum eru eisini settir pengar av til framhald av ferðslutrygdarætlanini, sum Vágs kommuna er farin undir í samstarvi við Landsverk og løgregluna. Játtan er eisini sett av til íløgur á havnaøkinum í 2018.
Vágs kommuna hevur seinastu árini uppraðfest økið børn og ung, og 2018 verður onki undantak. Játtan er sett av til 1. stig í útbyggingini av dagstovninum Eikilund og til betran av spæliplássinum við Eikilund. Peningur er eisini settur av til dagføringar av Dagrøktarhúsinum. Eisini eru pengar settir av til ungdómsøkið, sum Ungdómsnevndin varir av, millum annað til dagføring av spæliplássinum í miðbýnum.
Umframt íløgurnar á dagstovnaøkinum, verður í 2018 eisini gjørd ein uppraðfesting av tilboðnum á dagstovnaøkinum við tað at eitt stuðulstoymið við m.a. ergoterapeauti og fysioterapeauti verður knýtt at dagstovnaøkinum.
Í 2018 verður hildið áfram við dagføringunum og nýgerðini av Heilsumiðstøðini í Vági, sum Vágs, Sumbiar, Porkeris og Hovs kommuna eiga í felag. Seinastu 5 árini eru víttfevnandi dagføringar gjørdar í Heilsumiðstøðini. Stórur partar av Heilsumiðstøðini eru nýgjørdir innan, umframt at tak og partar klædninginum eru skiftir. Í 2018 verður hildið áfram við hesum arbeiðinum, og verður væntandi í 2019 komið á mál, soleiðis at Heilsumiðstøðin tá er at kalla nýgjørd.
Ítróttarøkið á Eiðinum verður eisini raðfest í 2018, og verður arbeiði við at skifta graslíkisvøllin á Eiðinum gjørt liðugt tíðliga í vár. Í Vágs skúla er m.a. settir pengar av til nýggja luftskiftisskipan í smíðhølunum.
Eins og undanfarin ár verður býarfríðkan eisini raðfest í 2018. Vágs kommuna hevur eitt sera dugnaligt toymið á tekniska økinum, sum seinastu árini hevur gjørt eitt megnararbeiði í at fríðka um í býnum – og í 2018 verður hildið áfram við hesum arbeiðinum.


text:
Art Official Intelligence: Mosaic Thump
Art Official Intelligence: Mosaic Thump er fimta fløga útgivin av De La Soul, og fyrsta fløgan í 'Art Official Intelligence' ella 'AOI' røðini. Hon kom út heili fýra ár eftir teirra fyrru fløgu Stake Is High, sum ikki seldi væl, sjálvt um hon var væl umtókt, í hvussu er seinni. Í hesi atløgu komu 2 sangir ("Oooh" við Redman og "All Good" við Chaka Khan) á toplistan, sum spældi stóran leiklut í søluni hjá teimum. Haraftrat var Mosaic Thump nominerað til eina Grammy. Hip Hop broytist, mennist, veksur, og De La Soul vilja ferð eftir ferð vísa, at teir eru førir fyri at vera kreativir samstundis sum teir flyta seg við musikkinum. Stílurin broyttist nógv undir túsundáraskiftinum, til dømis vildu fólk hava nógvan bass, og tað hava teir eisini tikið við í AOI: Mosac Thump, sum tittulin indikerar. Nógvir gestir vóru við í fløguni, frá R&B tónleikarum til Old School hip hop til East Coast hip hop til Rap Rock tónleikarar.
Sangir[rætta | rætta wikitekst]
1. Spitkicker.com/Say R (Innleiðing)
2. U Can Do (Life)
3. My Writes (við Tash og J-Ro, báðir úr Tha Alkaholiks, og Xzibit)
4. Oooh (við Redman)
5. Thru Ya City (við D.V. Alias Khrist)
6. I.C. Y'All (við Busta Rhymes)
7. View
8. Set The Mood (við Indeed)
9. All Good? (við Chaka Khan)
10. Declaration
11. Squat! (við Mike D og Ad Rock úr Beastie Boys)
12. Words From The Chief Rocker (við Busy Bee Starski)
13. With Me
14. Copa (Cabanga)
15. Foolin'
16. The Art of Getting Jumped
17. U Don't Wanna B.D.S. (við Freddie Foxxx)


text:
Tórshavnar kommuna sóknast vegna Dagstovnin í Hoyvík eftir námsfrøðingum og hjálparfólki.
Tríggir av okkara starvsfeløgum fara at lesa. Tí tørvar okkum trý fólk, sum vilja arbeiða saman við einum góðum starvsfólkabólki - og ikki minni góðum og stuttligum barnabólki. Hevur hetta tín áhuga og ert tú forvitin eftir at læra nakað um okkara gerandisdag og fáa nógvar ymiskar upplivingar, so eigur tú at søkja starv hjá okkum.
STØRVINI
Størvini verða sett 6. august 2018 ella eftir nærri avtalu.
Um ongir námsfrøðingar søkja, verða hjálparfólk sett tíðaravmarkað.
VIT VÆNTA, AT:
VIT BJÓÐA
SETANARVIÐURSKIFTI
Størvini verða sett sambært sáttmála millum Føroya Pedagogfelag og Kommunala Arbeiðsgevarafelagið.
MEIRA FÆST AT VITA
Hevur tú spurningar til størvini, kanst tú venda tær til Unu Jacobsen, stovnsleiðara, á telefon 217318, ella vitja www.dagstovnurinihoyvik.fo
UMSÓKN
Umsókn saman við upplýsingum um útbúgving, viðmæli og royndir verður at senda til Tórshavnar kommunu á torshavn@torshavn.fo
Umsóknarfreistin er 18. juni 2018.


text:
Jens Hákun Leo
20.03.2017 - 12:06
Tíðindi > Tíðindi > Danmark
Børn hjá eldri møðrum trívast betur.
Hetta staðfestir eitt nýtt granskingarúrslit frá Aarhus Universitet, har ið danskir granskarar hava kannað, hvørt nakað samband er ímillum, hvussu nógv ár kvinnurnar eru, og hvussu væl teirra fyrstføddu børn trívast.
4700 danskar kvinnur í aldrinum 17-49 ár hava, sambært DR, luttikið í kanningini.
Sambært menningarsinnisfrøðinginum og professaranum á Psykologisk Institut, Dion Sommer, er úrslitið av kanningini ógvuliga greitt.
- Jú eldri kvinnurnar eru, tá ið tær fáa børn teirra, jú betur er trivnaðurin hjá børnunum, sigur hann í hesum sambandi, vísandi á, at tað serliga er, hvussu kvinnan uppalir barnið, sum er við til at gera avgera, hvussu væl, ella minni væl, barnið trívist.
Hann greiðir soleiðis frá hesum:
- Mamman í tí eldra endanum var meira autoritativ. Hon var betri til at geva børnunum frælsi, tá ið tey skuldu hava tað, og á hinari síðuni eisini betri at stilla krøv og at hava eftirlit við børnunum, tá ið tørvur var á tí. Tað var ein góð javnvág.
- Harafturímóti var mamman í tí yngra endanum annaðhvørt ov eftirgevandi, so at børnini kanska fingu loyvi til meira, enn gott var, ella var hon ov strong.
- Í øllum førum var mamman í yngra endanum minni tollynt mótvegis frávíkjandi atferð hjá børnunum.
Sommer vísir á, at ein orsøk til omanfyrinevnda kanningarúrslit, er, at vit gerast meira rúmlig við árunum.
- Jú eldri ein mamma ella ein pápi er, jú meira stresstolerant eru vit, og eru vit betur til at fyrigeva og í heila tikið meira nøgd og grundfest, sigur hann hesum viðvíkjandi.
Grein uppdaterað 17.20 - 20.03.2107


text:
Limaskapur í einum vinnugreinafelag merkir, at fyritøkan hevur rætt til allar tær tænastur sum vinnugreinafelagið veitir, sum liggja innan fyri virkisøkir hjá felagnum. Hetta er sera ymiskt alt eftir støddini á felagnum, og í hvønn mun feløgini hava valt at seta orku av til konkreta ráðgeving av limunum.
Fleistu limir í vinnugreinafeløgum eru eisini limir í einum arbeiðsgevarafelagið. T.d. eru fiskavirkini limir í bæði Føroya Arbeiðsgevarafelag og í Føroya Ráfiskakeyparafelag.
Limaskapur í einum vinnugreinafelag gevur tykkum ávirkan á, hvat hetta felagið ger – hvør mannar nevndina, hvørji mál nevndin tekur upp, og hvussu karmarnir verða skipaðir um tykkara vinnugrein í samráð við myndugleikarnar.
Um fyritøkan bert eru limir í einum vinnugreinafelag, gevur hetta ikki atgongd til ráðgeving og hjálp við truplum málum, sum Arbeiðsgevarafelagið veitir, heldur ikki limaatgongd og serprís til tiltøk og skeiðir.
Tí eiga virkir bæði at vera limir í Arbeiðsgevarafelagnum og einum vinnugreinafelag.
Afturat hesum, virka vinnugreinafeløgini fyri:
-
Mál, ið hava týdning fyri vinnugreinina
-
Ávirka vinnupolitiskar karmar
-
Fundast við aðalráðini og almennir stovnar um ymisk mál
-
Hoyring av lóggávu
-
Luttaka saman við øðrum í arbeiðsbólkum


text:
Lýst verður til árliga eykaaðalfundin
Hervið verður lýst til eykaaðalfundar, sambært viðtøkum felagsins. Árligi eykaaðalfundurin verður mikukvøldið 14. februar kl. 19:00 í 07 Vestur-húsinum.
Síðan 2016, hevur vanligi aðalfundurin við nevndarvali verið framskundaður til um heysti, ímeðan roknskapurin verður viðgjørdur og samtyktur á eykaaðalfundi í seinasta lagið í februar.
Á regluliga eykaaðalfundinum er skráin hendan:
Val av fundarstjóra
-
Framløga av rokniskapi og fíggjastøðu til góðkenningar
-
Val av granskoðara
-
Ymiskt
Mál, sum limir vilja hava til viðgerðar, skulu vera nevndini í hendi í minsta lagi 12 dagar undan eykaaðalfundinum.


text:
Felags norðurlendsk støða ímóti matchfixing
Dan Klein --- 14.09.2017 - 09:30
Norðurlendsku ítróttasambondini samstarva um at steðga matchfixing
Á Nordic Meeting 8.-9. september vóru øll norðurlendsku ítróttasambondini umboðaði. Ma. Blivu matchfixing og javnstøða í ítrótti umrødd.
Á ráðstevnuni varð avgjørt, at samstarva í bardaganum ímóti matchfixing. Matchfixing er ein vaksandi trupulleiki, og eru smærri samfeløg serliga útsett og viðbrekin. Norðurlendsku ítróttasambondini avgjørdu at arbeiða saman um, at verða fyrsta stórøki í heiminum við felags støðu ímóti matchfixing.
Avgjørt varð, at norðurlendsku ítróttasambondini í framtíðini eiga at leggja størri orku í, at arbeiða fyri javnstøðu í ítrótti. Kyndsbýtið er enn í ov stóran mun avskeplað, og ynskja ítróttsambondini, at kynini eru javnari umboða í nevndum, venjarasessum og øðrum týðandi sessum.
Ítróttasambondini samdust um, at neyðugt er í størri mun enn fyrr, at hyggja at spurninginum um upptøku av ítróttagreinum, sum fyrr ikki hava fingið luta luttøku í ítróttasambondunum.
Umboðini vóru til døgurða hjá Tórshavnar Kommunu, har Annika Olsen, borgarstjóri, m.a. tosaði um týdningin av felags samstarvi í norðurlondum. Eisini varð vitja í Sunda Kommunu og var Heðin Zachariassen, borgarstjóri, vertur fyri døgurða. Borgarstjórin vísti á týdningin, sum menning av ítróttinum hevur fyri øktum trivnað í kommununi.


text:
Tíðindi
26. januar 2018
Allir føroyingar verða møttir í fólkaskúlanum, har vit búnast og mennast persónliga eins og fakliga til skilagóðar ungdómar. Grundin í fakligu menningini hjá tí einstaka verður løgd í fólkaskúlanum, tí er tað avgerandi, at fólkaskúlin er góður, so at næmingar koma haðani fakliga væl grundaðir og klárir at møta lívinum.
Seinnu árini hava kommunurnar tikið eitt megnar tak fyri fólkaskúlan við íløgum í nýggjar, stásiligar og tíðarhóskandi skúlabygninguar. Avgjørt virðiligir karmar fyri næmingarnar, lærarar og leiðslur. Íløgurnar hjá kommununum í karmar gera mun, men tær muna lítið, um Mentamálaráðið og Fíggjarmálaráðið ikki eisini spæla við at skapa tann góða fólkaskúlan.
Dugnaligir lærarar og góðar leiðslur eru bulurin í fólkaskúlanum, tí er tað so týdningarmikið, at fólkaskúlin megnar at draga hesi at sær og at varðveita tey í skúlanum. Góðar leiðslur í skúlunum skapa lærarum og næmingum bestu karmar at undirvísa og læra í. Við góðum umstøðum verða lærarar stuðlaðir í at undirvísa við yvirskoti hvønn dag. Tí tað ber ikki til at deila út av einum undirskoti.
Ein avgerandi partur í tí góða fólkaskúlanum er, at tey best skikkaðu velja lærarayrkið og vilja átaka sær leiðslulábyrgd í fólkaskúlanum. Ein partur í hesum er, at hesi størv eru væl lønt. Er lønin í fólkaskúlanum ikki kappingarfør við annað virksemi í samfelagnum, so er trupult at fáa best skikkaðu at velja lærarayrkið. Tá er eisini vandi fyri, at dugnaligar leiðslur og góðir lærarar søkja úr fólkaskúlanum til annað virksemi, ið lønar seg betur. Tað hava vit sum samfelag ikki ráð til.
Krøvini til leiðslurnar frá Mentamálaráðnum um umsiting og útbúgving eru hækkað. Samstundis eru eisini fleiri lærarar komnir í fólkaskúlan við drúgvum ískoytisútbúgvingum. Hesi meirkrøv og betur útbúgvin starvsfólk eru broytingar, ið avgjørt eru góðar fyri fólkaskúlan. Men myndugleikarnir kunnu ikki krevja meira og fáa betur útbúgvið starvsfólk í fólkaskúlan, og framvegis rokna við at skula gjalda tað sama. Størri krøv og betur útbúgvið starvsfólk í fólkaskúlanum kosta meira. So einfalt er tað.
Kommunurnar vísa stórar tankar um fólkaskúlan við íløgum á hundraðtals milliónir upp á útbygging av fólkaskúlum. Hetta eru góðar íløgur í framtíðar Føroyar. Men hesar íløgur koma ikki til sín rætt, um landsmyndugleikarnir ikki eisini spæla við. Góðu fysisku karmarnir gera lítlan mun fyri fólkaskúlan uttan dugnaligar leiðslur og góðar lærarar. Ein lønarhækking til leiðslur og lærarar í fólkaskúlanum fer at draga dugnalig starvsfólk til fólkaskúlan, og tað fer at síggjast aftur í einum betri fólkaskúla og dugnaligari næmingum. Tað er ein íløga í komandi ættarlið og ein íløga í at framtíðartryggja Føroyar.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Fyrispurningar á tingi
Bjørt spyr um verju av viðbreknum náttúruøkjum í sambandi við taðing
§52a spurningur settur Sirið Stenberg, landsstýriskvinnu í umhvørvismálum – Metir landsstýriskvinnan, at kunngerðin um taðing røkkur endamálinum at tryggja “at taðing ikki elvir til dálking av umhvørvinum”? – Hvussu verður tryggjað, at taðað verður soleiðis, at tað ikki ger skaða á viðbrekin náttúruøki, fuglalív ella sjáldsamar plantur ella lekur í drekkivatn, áir og vøtn? – Á hvønn hátt verður tryggjað, at taðað ikki verður tá lendið er fryst ella kavi liggur, so jørðin ikki fær tikið ímóti taðingini? – Er landsstýriskvinnan samd við fakfólki sum meta, at tað taðing við eitt nú fiskasúrløgu kann fara illa við viðbreknum lendi, og gera seg inn á lívfrøðiliga margfeldni í økinum, har sprænt verður? – Verður §9, stk 5, sum gevur umhvørvismyndugleikanum heimild at verja serliga viðkvom náttúruøkir, eitt nú fuglabøli, lyngheiðar o.tíl., fylgd? Í hvørjum føri er hon nýtt? – Hava allar kommunurnar neyðuga fakliga kunnleikan til at meta um viðbrekin náttúruøki, so undantaksloyvi verða givin á nóg dyggum grundarlagi? – Metir landsstýriskvinnan tað vera nøktandi, at eingin skipað meting ella eftirlit er við, at kunngerðin verður hildin? – Ætlar landstýriskvinnan at tryggja, at viðbrekin øki fyri plantur og fugl verða eyðmerkt og vard, so slíkt lendi ikki fær varandi mein av óhepnari taðing? Viðmerkingar Í 2012 varð kunngerð um taðing sett í gildi, hvørs endamál m.a. er “at tryggja, at taðing ikki elvir til dálking av umhvørvinum, heilsuvanda ella ampa í nærumhvørvinum. Endamálið er, at taðað verður á slíkan hátt, at náttúran ikki verður dálkað og skaði ikki gjørdur á viðbreking náttúruøki – lendi, vøtn og áir. Men, at tøðini verða nýtt sum tilfeingi at bøta um lendið. Sambært kunngerðini er loyvt at taða innan- og uttangarðs frá 15.mars til 15.oktobur, niðanfyri 250 metra hædd. Kommunurnar geva loyvi og hava eftirlit við taðingini. Tær kunnu geva undantøk, og verður tað javnan gjørt. Herfyri úttalaði Umhvørvisstovan seg á in.fo og segði, at tey ikki vistu, í hvønn mun taðingarkunngerðin, verður fylgd men mettu, at tað gongur spakuliga rætta vegin. Javnan síggjast spor eftir óhepnari taðing í náttúruni – eitt nú restir av fiskasúrløgu á kavafonnum, mykju á frystari jørð ella alt ov nær vøtnum og áum. Kringvarpið vísti í vár myndir av óhepnari taðing, ið tyktust vera greið brot á taðingarkunngerðina og endamálið við henni. Onnur hava víst á at hetta í fleiri førum snýr seg um bíliga burturbeining av lívrunnum burturkasti, heldur enn góðsking av lendinum. Og at fyrilitarleys taðingin kann gera óbótaligan skaða á viðbrekin náttúruøki. Tórshavn 23.juni 2016 Bjørt Samuelsen...Les meira
Fyrispurningur um rentustuðul
Annita á Fríðriksmørk setur Kristinu Háfoss § 52a fyrispurning um rentustuðul 1. Kann landsstýriskvinnan vísa á nøkur vanlig dømi, hvussu nógvan rentustuðul sethúsaánarar fáa, frá tí tey keypa, til húsini eru útgoldin? Talan kann t.d vera um dømi, har núverandi rentustuðul og núverandi sethúsarenta eru brúkt sum grundarlag. 2. Hvat heldur landsstýriskvinnan um hendan miss, sum nøkur av sethúsaánarum okkara eru í? 3. Er tað í lagi, at tænastumenn, sum eru áløgd at búgva í tænastumannaíbúðum, ikki hava rætt til rentustuðul av teimum húsum, tey eiga? Viðmerkingar: Løgtingslóg um stuðul til rentuútreiðslur av lánum ásetir m.a kravið um, at viðkomandi, sum fær rentustuðulin, hevur sethúsalán og er búsitandi í sethúsunum. Í lógini stendur, at rentustuðul verður veittur fyri matrikulnummarið ávíkavist bústaðaeindina, har viðkomandi verður hildin at búgva. Tað vil sambært grein 2, stk 3 í lógini, siga, at tað er “…tann bústaður, sum viðkomandi persónliga og fíggjarliga er mest knýttur at (miðdepilin í lívsáhugamálunum).“ Hetta er skilagott, tá hugsað verður um lógina generelt. Hinvegin eru nøkur í føroyska samfelagnum, sum ikki sleppa at hava fastan bústað í egnum húsum. Hóast tey óbeinleiðis eru noydd at eiga egin hús. Talan er t.d. um nakrar av prestum okkara, læknum o.ø. tænastumonnum. Hesi skulu sambært lóg búgva í tænastumannaíbúðum, sum hoyrir til embætið, men hetta eru íbúðir, sum hesir somu tænastumenn onki eiga í. Hesir skulu tó rinda leigu fyri almennu leiguíbúðina; men hava ikki rætt til rentustuðul fyri síni egnu hús – tí tey búgva ikki í teimum.. Ein kann so spyrja um tey, sum við lóg eru kravd at búgva til leigu hjá tí almenna, nýtast at eiga egin hús. Til hetta er at siga, at eigur ein tænastumaður ikki egin hús, stendur hann á berum, tá ið hann fer úr starvi sum tænastumaður. Prestar o.o, sum eru áløgd at búgva í øðrum húsum enn sínum egnu, hava tí nógv tyngri lánsbyrðu av sethúsum sínum, enn onnur fólk hava. Húsaprísurin er stýrdur av marknaðinum; og rentustuðul, sum tey flestu hava rætt til, sum keypa sethús, er við í prísásetingini. Her eru umtalaðu tænastumenn við skerdan lut. Tey mugu kappast um húsakeyp, uttan at hava rætt til rentustuðul, við fólk, sum hava rætt til stuðulin. Fyri at fáa eina fatan av, hvussu nógv dýrari hús hjá hesum tænastufólkum eru, ynskir spyrjarin, at fáa at vita, hvussu nógvan rentustuðul vanligir sethúsaánarar fáa: Á Løgtingi, 17. juni 2016 Annita á...Les meira
Sirið svarar uppá fimm fyrispurningar í dag
Á tingfundinum í dag, hevur Sirið Stenberg svara uppá fimm fyrispurningar, teir vóru um reglur um oljutangar hjá fyritøkum og privatum húsarhaldum, um bíðitíð til skurðviðgerð fyri ryggtrupulleikar, um dialysuviðgerð , og um um ættleiðing úr Etiopia fýra av hesum spurningum eru niðanfyri Svar upp á skrivligan fyrispurning frá Heðin Mortensen, løgtingsmanni nr. S-15/2015 viðvíkjandi reglum um oljutangar hjá fyritøkum og privatum húsarhaldum Fyrispurningurin var soljóðandi: Nær fer landsstýriskvinnan at áseta reglur, sum tryggja at oljutangar hjá fyritøkum og privatum húsarhaldum verða skiftir vegna aldur fyri at forða ógvusligari dálking í nærumhvørvinum? Svar: Fyrst er at siga, at oljutangarnir hjá størri virkjum og fyritøkum koma undir reglurnar hjá Brunaeftirlitinum, sum liggur undir málsøkjunum hjá landsstýrismanninum í fiskivinnumálum. Størsta avbjóðingin er við sethúsaoljutangunum, tá hesir fara at leka og verða atvoldin til dálkað undirlendi við øllum, sum tað hevur við sær; dálkaðari mold, steinseting og urtagørðum, og viðhvørt dálkaðar ári og dálkaðan sjógv. Sambært Umhvørvisstovuni eru umleið 5000 av umleið 18000 sethúsaoljutangum eldri enn 20 ár. Tað vil siga , at umleið ein triðingur eru eldri enn 20 ár. Metingin byggir Umhvørvisstovan á upplýsingar, sum vóru fingnir til vega við Manntal. Skilagott hevði verið at fingið gjørt eina ætlan og sett krøv, soleiðis at sethúsaoljutangar verða skiftir út eftir eini ætlan, so umhvørvisavleiðingarnar verða fyribyrgdar. Arbeitt hevur áður verið við at gera uppskot til kunngerð á økinum, men enn er ikki komið á mál. Her kundi eg hugsað mær at hugt aftur eftir tí arbeiði, sum er gjørt. Um politisk undirtøka er fyri tí arbeiðinum, kann roknast við, at tað longu í 2017 verða sett krøv til sethúsaoljutangar, bæði teir niðurgrivnu, útitangar og innitangar. Eisini verða onnur krøv ásett, fyri at betra um trygdina og fyri at fyribyrgja dálking í nærumhvørvinum. Tað mest kostnaðarmikla kravið verður, at eldri oljutangar skulu skiftast út. Tí má ein rímilig skiftistíð eisini ásetast tvørtur um eitt ávíst áramál. Somuleiðis má kannast, um tað politiskt verður mett neyðugt at gera eina skipan við ávísum fíggjarligum stuðli í sambandi við oljutangaskiftið. Hinvegin kann sigast, at fíggjarligi smeiturin av ikki at skifta oljutangan kann gerast stórur, serliga um tryggingin ikki tekur við, tí oljutangin er tærdur ella illa farin vegna aldur. Heilsu- og innlendismálaráðið, 30. mars 2016 Sirið Stenberg landsstýrismaður Svar uppá fyrispurning nr. 36/2015 eftir § 52a í tingskipanini um bíðitíð til skurðviðgerð fyri ryggtrupulleikar frá Kára P. Højgaard, løgtingsmanni Spurningurin var soljóðandi: 1. Hvussu long er miðal bíðitíðin at fáa skurðviðgerð fyri diskusprolaps ella líknandi ryggtrupuleika? 2. Hvussu nógvir føroyingar verða árliga skurðviðgjørdir fyri nevndu ryggtrupulleikar? 3. Hvussu nógvir av hesum verða árliga sendir til Danmarkar at skurðviðgerast? 4. Verða hesir sendir til Ríkissjúkrahúsið til viðgerðar ella onnur sjúkrahús? 5. Hvussu nógvir føroyingar árliga verða skurðviðgjørdir á privatsjúkrahúsum, og er talan um samstarv við eitt ella fleiri? 6. Um bíðitíðin til skurðviðgerð gerst so long, at sjúklingar velja sjálvir at søkja sær hjálp á donskum privatsjúkrahúsi, kunnu hesir so fáa útreiðslurnar endurgoldnar samsvarandi kostnaðinum fyri almenna viðgerð? 7. Um ikki, hví? Svar: Til nr. 1 Bíðitíðin er sjálvandi tengd at eini heilsufakligari meting av, hvussu akutt viðgerðin er. Er talan um akutta viðgerð, er ongin bíðitíð. Miðalbíðitíðin til ryggskurðviðgerðir, sum ikki eru akuttar, er umleið 2-4 vikur. Tá ið talan er um størri skurðviðgerðir, er...Les meira
Sirið svarar Óluvu Klettskarð uppá spurning, um grøna orku úr Haraldssundi
skrivligan fyrispurning frá Óluvu Klettskarð, løgtingskvinnu í løgtingsmáli nr. S-12/2015: Viðvíkjandi grønari orku úr Haraldssundi Fyrispurningurin var soljóðandi: 1. Hevur landsstýriskvinnan yvirlit yvir, hvørjar royndir eru gjørdar við sjóvarfallsorku í Føroyum, almennar, privatar ella hjá SEV? 2. Eru kanningar gjørdar av streymviðurskiftum í Haraldssundi í mun til spurningin um sjóvarfallsorku? 3. Heldur landsstýriskvinnan, at tað hevði verið vert at latið Haraldssund upp aftur til tess at fingið sjóvarfallsorku til vega? Svar: 1. Hevur landsstýriskvinnan yvirlit yvir, hvørjar royndir eru gjørdar við sjóvarfallsorku í Føroyum, almennar, privatar ella hjá SEV? Okkum kunnugt er einasta praktiska royndin við at gagnnýta sjóvarfallsorku tann í Vestmannasundi, sum felagið Sp/F Atlantsmyllan hevur staðið fyri. Myllan er gjørd á Nomatek í Tórshavn og sett út í Vestmannasund. Tað vísti seg, at náttúrukreftirnar vóru nógv størri enn roknað varð við, og hetta gekk útyvir sjálva mylluna og festini. Royndin varð gjørd millum annað við fíggjarligum stuðli og útlendskum íleggjara og við hjálp frá Sev, Fróðskaparsetrinum og Jarðfeingi. SEV hevur eisini samstarvað við kendu fyritøkuna VOITH, sum framleiðir vatnorkuturbinur. Ein avtala er gjørd, sum miðar eftir at royndarkoyra eina sjóvarfalsturbinu í Føroyum, men enn er hetta lítið ítøkiligt. Fróðskaparsetrið hevur eisini gjørt ymsar mátingar av sjóvarfallsorkuni á ymsum støðum. Hesar vísa, at týðandi orkunøgdir eru í sjóvarfallinum. Væntast kann tí, at hetta við tíðini verður eitt íkast til elframleiðsluna. 2. Eru kanningar gjørdar av streymviðurskiftum í Haraldssundi í mun til spurningin um sjóvarfallsorku? Fróðskaparsetrið gjørdi í 1988 eina frágreiðing um rákið í Haraldssundi. Brúktur varð ein myndil, ið DHI (Dansk Hydraulisk Institut) hevði gjørt. Millum annað varð mett um, hvussu tað fór at reka í einum opi uppá 100 m í sundinum, sum í vídd var 1250 m2. Frammanundan hevði landsverkfrøðingurin gjørt uppmátingar og streymmátingar í sundinum, til dømis vórðu útrokningarnar gjørdar fyri eitt tíðarskeið uppá 12 tímar seinast í mei 1986, tá rákið var uppá tað harðasta. Tvey modell vórðu roynd, eitt grovmeskað og eitt fínmeskað. Hesi vístu, at streymferðin í opinum kom uppá ávikavist 205 cm/s og 270 cm/s. 3. Heldur landsstýriskvinnan, at tað hevði verið vert at latið Haraldssund upp aftur til tess at fingið sjóvarfallsorku til vega? Út frá mátingum, sum vórðu gjørdar, áðrenn sundið varð tipt og teimum modellútrokningum, sum fyriliggja, er rákið í minna lagi til, at tað verður fíggjarliga burðardygt at lata Haraldssund upp við orkuframleiðslu fyri eyga. Men mest av øllum verður mett, at tøknin ikki er til staðar, og tað fara at ganga ár, áðrenn til ber at fáa til vega turbinur, ið tola og halda til baldruta umhvørvið, og sum kunnu framleiða el til kappingarførar prísir. Felags fyri verkætlanir innan sjóvarfallsorku er, at tær enn eru á royndarstigi við nógvum fíggjarligum stuðli og eru ikki fíggjarliga burðardyggar. Í løtuni er tað neyvan skilagott hjá SEV ella tí almenna at fara undir orkuframleiðslu í Haraldssundi. Men um fyritøkur ella granskingarstovnar hava áhuga at gera og rinda fyri slíkar royndir, er støðan ein onnur. Tórshavn, 30. mars 2016 Sirið Stenberg...Les meira
Ingolf spyr um Smyril Line
Skrivligur fyrispurningur til landsstýrismannin í uttanríkis- og vinnumálum, Poul Michelsen viðvíkjandi Smyril Line 1. Hvussu stóran part fær almenni eigarin (Føroya landsstýrið og Framtak) burturav vinningsbýtum, sum Smyril Line letur partaeigarunum? 2. Hvussu nógv hava almennu eigararnir ár fyri ár fingið í vinningsbýti frá Smyril Line síðani 2007? 3. Hvussu nógvan pening hevur almenni eigarin (Føroya landsstýri og Framtak) sett í Smyril Line síðani 2007, og hvussu stórur ognarlutur er fingin fyri hesi innskot, herundir stødd á innskoti og ognarluti tilsamans og útgreinað ár fyri ár? 4. Í sambandi við, at Smyril Line aftur varð viðgjørt í Løgtinginum í 2011 hoyrdist, at ein partaeigaraavtala varð gjørd. Varð nøkur partaeigaraavtala gjørd, og varð hon latin Løgtinginum ella Vinnunevndini? 5. Er tað rætt, at ein partur av almenna ognarlutinum (Føroya landsstýri og Framtak) er seldur nýliga ella er í umbúna at verða seldur? 6. Um so er, hvussu stórur partur varð/verður seldur, hvør er søluprísurin, og eftir hvørjum leisti er hann ásettur? Viðmerkingar: 21. november 2008 bjargaði føroyski skattgjaldarin Smyril Line frá húsagangi, tá ein meiriluti í Løgtinginum – eftir at hava víkt frá øllum tíðarfreistum – samtykti at seta 30 milliónir krónur í reiðaríið. Grundgevingin fyri at bjarga privatu fyritøkuni var, at høvuðsaktivið hjá reiðarínum, ferðamannskipið Norrøna, fór at verða mist, og tískil metti meirilutin í Løgtinginum, at stór samfelagslig virði vóru í vanda fyri at fara fyri skeyti. Samstundis, sum Løgtingið samtykti at seta 30 milliónir krónur í reiðaríið, setti almenni grunnurin Framtak 10 milliónir krónur í afturat teimum út við 70 milliónum krónunum, sum grunnurin frammanundan hevði sett í felagið. Í somu atløgu varð eisini eitt ábyrgdarlán á 15 milliónir krónur, sum Framtak hevði veitt Smyril Line, lagt um til partapening. Sostatt var samlaða upphæddin 55 milliónir krónur, sum tað almenna (tað er skattgjaldarin, annaðhvørt beinleiðis ella umvegis Framtak) í november 2008 í bráðskundi sprændi inn í reiðaríið í partapeningi. Og við teimum 70 milliónum krónunum, sum Framtak hevði sett í frammanundan, var samlaða almenna engagementið í felagnum 125 milliónir krónur. Tá roykurin hevði lagt seg, umsat Vinnumálaráðið umleið 58 prosent av partapeninginum í Smyril Line – 25 prosent av tí, sum Løgtingið setti í beinleiðis vegna føroyska skattgjaldaran, og 33 prosent, sum ognarluturin hjá almenna íløgugrunninum Framtak var gjørdur upp til. Skipað varð soleiðis fyri, at Vinnumálaráðið fekk avgerðarrættin í mun til nevndarval, eisini vegna Framtak, og kundi soleiðis einsamalt velja meirilutan í nevndini. Bjargingarátakið hevði eisini við sær, at reiðaríið varð skuldarsanerað við umleið 200 milliónum krónum, og tískil kundi Norrøna aftur loysa frá landi á einum heilt nýggjum og munandi liviligari rakstrargrundarlagi. Tað gav skjótt at býta, og undantikið 2010 hevur Smyril Line síðani bjargingina í 2008 havt støðugt vaksandi roknskaparlig avlop. Í 2013 var avlopið góðar 32 milliónir krónur áðrenn skatt, og í 2014 var tað góðar 36 milliónir krónur áðrenn skatt – hetta árið samtykti aðalfundurin hjá reiðarínum at lata 30 milliónir krónur í vinningsbýti til partaeigararnar. Kortini var landsstýrismaðurin í vinnumálum í 2011 aftur í Løgtinginum og bað um hjálp til í bráðskundi at styrkja gjaldførið hjá Smyril Line. Framtak skuldi aftur traðka til við 15 milliónum krónum, og privatir íleggjarar koma við øðrum 25 milliónum krónum. Men afturfyri kravdu privatu íleggjararnir, at landið slepti øllum valdinum í felagnum. Eisini til hesa viðgerðina varð víkt...Les meira
Skula vit hava ein bátaportal?
Munnligur fyrispurningur til Rigmor Dam, landsstýriskvinnu í mentamálum viðvíkjandi einum bátaportali 1. Hvat heldur landsstýriskvinnan um hugskotið at gera ein bátaportal? 2. Hvørja ávirkan heldur landsstýriskvinnan, at ein bátaportalur hevði havt á føroyska samfelagið? Viðmerkingar: Tað ber til at menna og varðveita tilvitanina um føroyska bátin og ta søgu og tað samfelag, hann umboðar. Hugskotið, sum hevur verið frammi alment, er at byggja ein sokallaðan bátaportal. Bátaportalurin kann savna og seta upp ta vitan, sum er um føroyska bátin, og um tað samfelag og tær broytingar, sum hann hevur fjálgað og tænt í øldir. Bátaportalurin átti at kunnað skipað fyri framsýningum um føroyskt bátasmíð og um søguliga týdningin, báturin hevur havt gjøgnum øldirnar. Eisini er hugsandi, at bátaportalurin er eitt livandi stað, har man kann koma og síggja handverkið í verki. Síggja fólk smíða bátin. Tað er komið at teimum døgum, at fá enn minnast bátin sum amboð teirra í bygdini fyri at yvirliva. Tí kundi bátaportalurin eisini verið høvi hjá teimum eldru fólkum, sum enn minnast tíðina, og latið hesi greitt frá týdninginum, báturin hevði fyri at yvirliva, og eisini, hvør hóttan lá í bátinum, tá hann í øllum veðri baldist á sjónum. Hugsandi er eisini, at bátaportalurin rúmar tjóðarítrótti okkara – kappróðrinum – og latið henda verið ein virknan part av húsinum. Hetta kundi man gjørt við at latið kappróðrarfeløg húsast á niðastu hædd. Niðasta hædd átti eisini at rúmað møguleikanum hjá fólki at roynt bátin og farið ein túr við honum. Tí er umráðandi, at hann liggur við sjógvin, so at børn, ferðafólk og onnur kunnu sleppa at flota og kenna sambandið millum sjógv og bát. Slíkir bátaportalar eru við góðum úrsliti gjørdir aðrastaðni, eitt nú í Hetlandi, Danmark og Noregi. Hugskotið fremur eisini tey ynski, ið hava verið frammi í politisku skipanini um at varðveita føroyska bátin og føroyskt bátasmíð, og tað gongur fleiri av teimum tilmælum á møti, sum vórðu sett fram í álitinum um at skapa føroyskum bátasmíði livilíkindi. Álitið varð latið Føroya landsstýri í 2012. Hvar bátaportalurin skal vera, og hvussu hann skal byggjast, eiga serkøn fólk at taka støðu til. Umráðandi er bara, at hann er bygdur soleiðis, at hann kann rúma tí virksemi, sum visjónin fyri portalin hevur, og at hann er lætt atkomuligur hjá flestu føroyingum og hjá ferðafólki. Á Løgtingi, 8. februar 2016 Annita á Fríðriksmørk – at vit gerast limur í IMO, WTO, UNECO osfr krevur fólk við hægri útbúgvingum – at tær royndir man har kemur at vinna sær, koma at menna okkara samfelag og seta fólk við hægri útbúgvingum í...Les meira
Hava fólkapensjonistar meira ella minni um hendi nú eftir umleggingina?
Tað vil Annita á Fríðriksmørk hava at vita frá landsstýriskvinnuni í almannamálum, tí setir hon munnligan fyrispurning um tað á tingfundinum í morgun Munnligur fyrispurningur til Eyðgunn Samuelsen, landsstýriskvinnu í almannamálum viðvíkjandi fólkapensjónistum 1. Hava fólkapensjónistar meira ella minni um hendi nú eftir umleggingina? 2. Á leið hvussu stórur er munurin? Viðmerkingar Ónøgdin við umleggingina av pensjónini, tá grundarupphæddin lækkaði og útgjaldið úr samhaldsfasta hækkaði, var rímiliga sjónlig áðrenn ársskiftið. Kortini helt samgongan fast, tí vit sóu, at tølini vístu, at serliga teir fólkapensjónistar, sum onga aðra pensjón høvdu, fóru at fáa meira útgoldið eftir umleggingina. Nú er so umleggingin komin á skinnararnar, og fyrsta mánaðargjaldið er farið afturum. Sjálv havi eg fingið rættiliga postivar afturmeldingar frá fólkapensjónistum, sum siga seg hava fingið meira um hendi nú enn áðrenn umleggingina. Men eitt er, hvat man hoyrir, annað er, hvørji tølini eru, sum myndugleikarnir sita við. Tí er hesin spurningur settur landsstýriskvinnuni. Á Løgtingi, 9. februar 2016 Annita á Fríðriksmørk...Les meira
Kristina fingið svar uppá fyrispurning
Svar upp á § 52 a fyrispurning nr. 16/2015 frá Kristinu Heðinsdóttir Clementsen, løgtingskvinnu, Fyrispurningur um fíggjarstøðuna hjá lesandi og lærlingum, settur Rigmor Dam, landsstýriskvinnu. Fyrispurningurin er soljóðandi: 1. Eru nakrar ítøkiligar ætlanir um at betra um fíggjarstøðuna hjá lesandi og lærlingum? 2. Er ætlan at hækka studningin hjá fólki undir hægri lesnaði? 3. Hvussu ætlar landsstýriskvinnan at tryggja sær, at lestrar- og lærlingaíbúðir verða bygdar komandi árini? Svar til 1: Samgongan hevur sett sær fyri at betra um fíggjastøðuna hjá lesandi. M.a. er orðað í fylgiskjal til samgonguskjalið, at fíggjarligu korini hjá lesandi skulu líðandi gerast betur, og bíligir leigubústaðir til ung og barnafamiljur verða bygdir. Lærlingar fáa ikki studning, men løn, sum verður ásett av pørtunum á arbeiðsmarknaðinum, og tískil hevur landsstýriskvinnan ikki beinleiðis ávirkan á fíggjarstøðuna hjá lærlingum. Skoytast kann uppí, at samgongan hevur sett sær fyri, at ætlan verður løgd fyri lærlingaøkið, og at nýútbúgvin skulu hava rætt til arbeiðsloysistuðul. Svar til 2: Í tráð við samgonguskjalið, so ætlar sitandi samgonga at hækka studningin hjá fólki undir lesnaði í hesum valskeiði. Ætlanin er at hækka studningin í 2017. Arbeiðið at leggja neyva ætlan fyri, hvussu ætlaða økta játtanin til lesandi skal raðfestast, byrjar í ár. Svar til 3: Landsstýriskvinnan í mentamálum hevur júst sett arbeiðsbólk at fyrireika eina ætlan, hvussu Fróðskaparsetrið kann útbyggjast og mennast við atliti at lestrarbýlingi (kampus), bústøðum og kørmum annars. 8 mió. kr. eru settar av í fíggjarlógini 2016 til hetta arbeiðið. Innanfyri hesar karmar er eisini hædd tikið fyri fyrireiking av næmingabústøðum. Fyrireikað verður samstarv við Bústaðir um yvirtøku av verandi næmingabústøðum og víðkan av tilboðum av lestrar- og læringaíbúðum. Vinarliga Rigmor Dam...Les meira
Bjørt spyr um ílegukanningar av nýføðingum
Munnligur fyrispurningur um ílegukanningar av nýføðingum fyri CTD og aðrar arvaligar sjúkur. Settur Sirið Stenberg, landsstýriskvinnu í Heilsumálum -Hevur landsstýriskvinnan umhugsað at lata ílegukanningarnar av nýføðingum gera í Føroyum? -Hvør er orsøkin til, at heilsumyndugleikin ætlar, at ílegukanningar av føroyskum nýføðingum skulu gerast á Serumsinstituttinum í Keypmannahavn? -Er landsstýriskvinnan samd í, at fakligir førleikar og tøkniligur útbúnaður at gera slíkar kanningar eru í Føroyum? -Metir landsstýriskvinnan, at tað hevur týdning, at slíkar kanningar verða gjørdar her fyri at strykja førleikamenning, vitanarsavning, gransingarumhvørvið, skapa vitanartung arbeiðspláss og so frameftir? -Umhugsar landsstýriskvinnan at taka stig til, at hetta arbeiði kann gerast her heima? Viðmerkingar Ætlanin er at fara undir at ílegukanna allar føroyskar nýføðingar, fyri sjúkuna CTD og møguliga aðrar arvaligar sjúkur. Sambært tí, sum kom fram í sendingini Radarin, eru samráðingar um at gera avtalu við danska Serumsinstituttet, at gera hesar kanningar. Í Føroyum eru bæði fólk og útbúnaður til at gera ílegukanningar. Eitt nú kann nevnast granskingarsetrið iNova við nýtímans kanningarstovum og við útbúnaði at gera ílegukanningar. Bæði almennir stovnar og privatar fyritøkur við ílegufakligum førleikunum eru knýtt at iNova. Heilsufrøðiliga Starvsstovan hevur somuleiðis útgerð, fakligar førleikar og drúgvar royndir at gera ílegukanningar. Landssjúkrahúsið eigur eisini at vera sentralur partur av arbeiðinum. Nógvir fyrimunir eru við at gera kanningarnar av CTD og øðrum arvaligum sjúkum í Føroyum. Eitt nú førleikamenning, vitanarsavning, styrking av gransingarumhvørvinum, skapan av vitanartungum arbeiðsplássum og so frameftir. Á Løgtingi 8 desember 2015 Bjørt Samuelsen...Les meira
Verður íløga gjørd í grøna hitaskipan til Marknagilsdepilin?
Munnligur fyrispurningur til Rigmor Dam, landsstýriskvinnu í skúlamálum viðvíkjandi upphiting av Marknagilsdeplinum við grønari orku 1. Hvør hitaskipan er vald fyri Marknagilsdepilin, og er ætlanin, at skúlin heilt ella lutvíst verður hitaður við grønari orku? 2. Hvussu nógv fer tað at kosta eyka, um íløga verður gjørd í hitaskipan, so Marknagilsdepilin burturav verður hitaður við orku frá hitapumpu og/ella aðrari grønari hitaskipan? 3. Yvir hvussu nógv ár kann ein slík íløga sparast innaftur? 4. Metir landsstýriskvinnan, at hetta eigur at verða raðfest á fíggjarlógini? Viðmerkingar Miðnámsskúlan í Marknagili er størsti skúlabygningur nakrantíð í Føroyum. Tað er Landsverk, sum er stovnur undir Samferðslumálaráðnum, ið er byggiharri, ímeðan tað er Mentamálaráðið, ið er arbeiðsánari. Samstundis er tað Heilsu- og Innlendismálaráðið, ið umsitur orkupolitikk landsins. Seinastu árini hava skiftandi landsstýrisfólk givið ymisk svar upp á spurningin, hvørt Marknagilsdepilin fór at verða hitaður við varandi orku. Eitt útspæl frá undanfarna landsstýri var, at privat felag skuldi gera eykaíløguna í grøna hitaskipan, og síðan skuldu felagið og landið býta tað, sum fór at vera spart við hesi skipan, í mun til um skúlin varð hitaður við olju. Ikki stendur greitt, hvørt endalig avgerð er tikin um grøna hitaskipan til Marknagilsdepilin. Hinvegin stendur greitt, at landið kann spara fitt av pengum við at gera íløguna í røttu hitaskipanina frá fyrsta degi. Allir nýggir almennir bygningar eiga at verða bygdir soleiðis, at teir nýta sum minst av orku, og at ljós og hiti í so stóran mun, sum til ber, kunnu koma frá varandi orku. Hetta er ein ábyrgd, sum landsstýrið hevur. Bæði í mun til gjørdar politiskar avtalur um at minka útlátið av CO2 og harvið olju munandi, og í mun til ábyrgdina av at gera Føroyar minni tengdar at oljuni – til gangs fyri verandi og komandi ættarlið. Hetta er eisini staðfest í samgonguskjalinum har tað stendur at: “Allir almennir nýbygningar skulu hitast við grønari orku, …” Á Løgtingi 9. november 2015 Bjørt Samuelsen...Les meira


text:
Børn gera sum foreldur gera - ikki sum tey siga
- Sosialistisk Ung, Ungmannafelagið Samband og Unga Tjóðveldið
13. mars var málið um broytingar í hjúnabandslógini til 2. viðgerð í løgtinginum. Úrslitið lá klárt, áðrenn atkvøðugreiðsluna, men viðgerðin fór at geva innlit í, hvat mótgangurin frá samgonguni bygdi á. Soleiðis bleiv tó ikki...
Samgonga og andstøða
Sigið frá, tá tit síggja órættvísi – tað eru tit við valdi og styrki, ið kunnu fáa tey ótryggu at kenna seg trygg. Í skúlanum og heiminum hava vit lært, at um onkur verður happaður, so skulu vit, ið onki siga, traðka fram og verja. Vit læra frá barnsbeini at leggja í og lurta eftir øllum, tí øll hava líka stóran týdning. Nógv minnast sikkurt eisini, hvussu tað kendist at vera tann argaði – onki var verri enn at blíva ignoreraður, og uppliva at meiningin hjá einum ikki hevði týdning. Hesa kenslu av týdningarloysi sótu nógv eftir við eftir tingviðgerðina av hjúnarbandslógini. Ikki bert limir í Løgtinginum, men sanniliga eisini veljarar, ið atkvøddu fyri, bæði samgongu- og andstøðuflokkar. Tað var, sum helvtin av løgtingslimunum, hvørki sóu ella lurtaðu eftir, um tað sum varð sagt var skilagott ella ikki.
''Jamen soleiðis hevur tað bara altíð verið. Samgonga og andstøða arbeiða ikki saman,'' hoyrist ofta frá fólki, ið hava eygleitt politiska landslagið longi. Hesin sokallaða ''siður'' er barnsligur og úrslitaleysur.
Ræður politikkur ikki líka nógv um at fáa áhugamálini hjá øllum á dagsskrá, heldur enn bert áhugamálini hjá teimum, ið hava vald? Hvussu við restini av Føroya fólki?
Sum politikari tekur ein avgerðir fyri alt landið og tað ber ikki til at útiloka onkran, tí at tey ikki eru við í júst tínari kliku. Hevði onkur, ið tú ikki vanliga spældi við, staðið á duragáttinum, høvdu mamma og pápi tín ikki lovað tær at sagt nei til at spælt við tey uttan orsøk. Vit læra sum børn, at vit skulu rúma øllum og øll skulu hava ein kjans.
Egin sannføring
Tá tann eini drongurin í bygdini fær playstation, tíma øll at spæla við honum. Hann hevur nakað, ið onnur ynskja sær, men samstundis kann hann fáa tey at gera, tað sum hann vil. Um ynski hansara er at útiloka onkran úr felagsskapinum, hevur hann tað valdið. ''Viss tú ikki spælir við Óla, so sleppur tú at spæla við mína PlayStation í ein tíma í morgin.
Hanus Samró, spælir PlayStation ímeðan tey, ið settu sín kross við hann, sita í løgtinginum og lurta eftir tingviðgerðini. Onkur hevur sagt við hann, at hann kann gott spæla við teirra PlayStation, men so skal hann ikki lurta eftir teimum, ið sita á áhoyraraplássunum í Løgtinginum.
Hann segði seg vera røddin hjá ungdóminum og hevur alment sagt, at hann er fyri borgarligari vígslu. Nú svíkur hann veljarar sínar við ikki at grundgeva fyri síni avgerð. Við ikki at grundgeva fyri, hvussu hansara hugburður er broyttur síðani oktobur 2011 – eyðmýkir hann tey, ið góvu honum alt. Hann niðurgerð og vanvirðir tey, ið hjálptu honum upp har hann er í dag.
Tað var ikki bara Hanus, sum tagdi í tinginum. Tá tíðin var komin at atkvøða, var Janus Rein ikki til staðar í tingsalinum. Tey flestu munnu minnast, tá Janus var ein partur av Framsókn – einasti flokkur í Løgtinginum, ið hevði samkynt hjúnalag á dagsskránni. Einasti flokkur, ið hevði eina greiða støðu – Janus Rein var ein av teimum, ið var við til at stovna flokkin. Hann hevur verið so mikið eldhugaður fyri hesum politikki einaferð. Ber tað til at broyta meining so brádliga? Um so er, hví fortaldi hann so ikki, hvussu tað bar til at broyta meining og hví hann ikki hevði nakað ynski um, at uppskotið skuldi blíva til veruleika longur?
Á tingsins røðarapalli bleiv Eivin Jacobsen spurdur um, hvussu hann hevði atkvøtt, um hann ikki var í samgonguni. Eivin hugleiddi eitt sindur, har hann segði, at hann hevði broytt meining seinastu árini og nú “nokk hevði sagt ja”.
Í stýrisskipanarlógini stendur, at tinglimir skulu atkvøða eftir egnu sannføring, men tann virðingin vantaði, tá uppskotið um broyting av hjúnabandslógini var í tinginum. Tað er átaluvert, at samgongulimir ikki atkvøða eftir egnari sannføring og um Hanus og Janus so høvdu havt annan hugburð nú, enn tá teir søgdu seg ynskja at loyva samkyndum at giftast í Føroyum, eru tað júst teir, sum burdu traðkað fram og grundgivið.
Veruleikin er kanska, at teir ikki høvdu broytt meining, men heldur at teirra meining var týdningarleys. Hetta máar støðið undir skipan okkara, har tinglimir skulu atkvøða eftir egnari sannføring. Ungdómurin, ið fylgir væl við, missur álit á fólksins valdu, um tey ikki velja at gera sum tey siga – ella heilt velja at tiga. Politiska leiðslan má taka hetta til eftirtektar og vinna álit á ungdómi okkara aftur.
Í politikki eru fólk øgiliga ymisk og hava øll rætt til sínar meiningar, men okkara fólkavaldu eiga at standa til svars fyri gerðir sínar. Tey eiga at grundgeva fyri, hví tey atkvøða sum tey gera, men tað varð ikki gjørt undir viðgerðini av hjúnabandslógini. Hetta er ikki fyrstu ferð, at løgtingslimir siga eitt, men velja at gera okkurt annað, og tað er ikki nakað, ið ein kann forða, men vit mugu vælsaktans kunna kjakast um uppskot á okkara hátt virda Løgtingi?
Gloyma tey vaksnu, at tey eru fyrimyndirnar hjá yngra ættarliðinum?
Tá tað eru týdningarmikil mál, síggjast landsstýrisfólkini á hesum økjum sum oftast í løgtinginum. Tey skulu fylgja við, hvat hendir á teirra málsøki og eisini helst vera tøk um ivamál eru. Tó hoyrdust hvørki Kaj Leo Holm Johannessen ella Karsten Hansen í Løgtinginum. Karsten Hansen var har eina løtu, men segði onki. Júst sum hansara løgtingslimir, goymdi hann seg aftanfyri formannin í rættarnevndini og lat málið fella sum um tað slettis ikki var skotið upp at byrja við.
Mong vilja vera við, at vit mugu læra hvussu politiska landslagið liggur. Andstøða og samgonga arbeiða ikki saman, og onkuntíð kann politikkurin sýnast órættvísur. Tað er onki galið við, at tit ynskja at læra okkum hendan veruleikan, men vit eru ikki nøgd við hann. Tí, ynskja vit at broyta hann.
Ungdómspolitikkur er grønur og idealistiskur, annars nyttar tað onki at hava hann. Vit trúgva uppá at løgtingslimirnir stillaðu upp fyri at tæna sínum landi, men serliga fyri at tæna fólkunum, ið hvønn dag virka í hesum landinum. Ikki fyri lønina/eftirlønina, koyripengarnar, nepotismuna ella egin áhugamál. Vit trúgva upp á, at samráðingar og tað at hjálpast gera, at ein kemur longri enn við at taka avgerðir handan afturlatnar dyr.
Til løgtingslimirnar
Tit eru serliga fyrimyndir fyri okkum í ungdómspolitikki – vit læra og ávirkast av tykkum.
Hóast handfaringin av einum so týdningarmiklum, etiskum máli, var ein vanvirðing av fólkaræðinum, trúgva vit, at tit nú taka við læru og altíð minnast til, at tit eru fyrimyndir fyri fólkið. Fólkið hevur valt tykkum og fólkið lítur á tykkum. So góðu løgtings- og landsstýrislimir. Tit eru fyrimyndir, verið nú fyrimyndarlig.


text:
Týsdagin 24. apríl 2018 var aðalfundur í Handilsvinnufelagnum. Gunnar Mohr og Tummas Hanus Dam stóðu fyri vali. Gunnar tók við afturvali, meðan Tummas Hanus valdi at takka fyri seg eftir drúgva tænastu í felagnum. Vegna nógvu uppstillingarnar til nevndarvalið gjørdi Rodmundur Nielsen av at taka seg úr nevndini.
Í nýggju nevndini í Handilsvinnufelagnum sita Petur Eirik Djurhuus, Regin W. Dalsgaard, Gunnar Mohr, Eyðvør Berg og Sophus Dal Christiansen. Tiltakslimir eru Bergur R. Dam Jensen og Axel Mc Intosh.
Nevndin skipar seg á komandi nevndarfundi.


text:
Kærleikin man vera tað ríkasta, menniskju kunnu uppliva. Kortini vísa hagtølini, at eitt av hvørjum trimum hjúnaløgum í Føroyum endar við hjúnaskilnaði. Nakað, sum byrjaði við kærleika og vón um eina ríka framtíð, miseydnaðist. Hví?
Tag: Offur
JESU PASSIVA RÆTTVÍSI
“Hví segði eg ikki: “Ja takk!”? Soleiðis kann eg sum menniskja hugsa, tá ið eg angri fortíðina. Um eg ikki tók ímóti eini gávu ella tænastu ella ímóti rósandi orðum, sum vóru ætlað mær. At eg ikki møtti menniskjum, sum bjóðaðu mær sína tíð, sítt vinalag og sín felagsskap. Hvussu nógv ríkari var eg í dag, um eg tók ímóti?
“Um eg vann eina millión krónur, so var lívið betri!” Vit kunnu hava ymiskar hugsanir um, hvat okkum tørvar, soleiðis at lív okkara varð betri. Og tað kann væl vera, at nógv av hesum hevði gjørt lívið lættari, um ikki betri. Men vita vit veruliga, hvat okkum tørvar?
Mangan miseydnast ymiskt hjá okkum menniskjum. Tað, vit ætlaðu, gjørdist ikki, sum vit vónaðu og tað, vit settu okkum fyri, vísti seg at gerast nakað heilt annað. Í slíkum støðum hava vit fyri at spyrja okkum sjálv: “Hví fyrireikaði eg meg ikki?”
Viðhvørt hugsa vit um onkran kæran, sum undan okkum er farin. Tað kunnu vera foreldur, ommur, abbar, vinfólk ella onnur, sum ikki eru okkara millum longur. Vit minnast tey. Teirra andlitsbrá, verumáta, gerningar og orð.
Kennir tú støðuna spentur at fara til arbeiðis, men vegna órudd ber ikki til at koma í gongd? Ella vilja halda ein góðan føðingardag, men vegna ein keðiligan gest miseydnaðist tað heila?
Nakað hendir einum menniskja, sum í neyð fær eina óvæntaða gávu. Fær nakað fyri einki, sum stórur tørvur er á. Og hóast gávan kann verða oyðslað burtur, verður minnið um gevaran verandi.
Fleiri menniskju seta spurnartekin við, um Gud man vera til. “Gud kann ikki vera til, tí at eg síggi hann ikki, eg hoyri hann ikki, eg haldi hann vera órættvísan, óndan og dømandi, eg fari ígjøgnum so nógvar trongdir…”
Hvussu torført er tað ikki at ofra tað, ein er glaður fyri og elskar? Tað kann vera lætt at geva frá sær tað, ið vit ikki hava brúk fyri, men nakað, vit hava so kært, ja, tað er nakað heilt annað.


text:
Áland
Áland, svenskt: Åland, finskt: Ahvenanmaa er oyggjaland millum Finnland og Svøríki. Áland er partur av Norðurlondum og Norðurevropa, og hoyrir framvegis til Finnland. Áland hevur bara 27.000 íbúgvarar, t.v.s. beint omanfyri helvtina av Føroyum. Áland verður kallað friðaroyggjarnar. Tað er einasta sjálvstýrandi landøki í Evropa, sum er hernaðarfrítt og uttanveltað (neutralt) sambært millumtjóða sáttmála. Ferðavinnan hevur stóran týdning fyri Áland.
Innihaldsyvirlit
Søga[rætta | rætta wikitekst]
Áland er gomul sjóvinnutjóð.
Politikkur[rætta | rætta wikitekst]
Áland er undir finskum stýri, men hevur heimastýri, eins og Føroyar og Grønland. Áland er eisini limur í ES sum partur av finska ríkinum. Álendska heimastýrið ber í sær, at uttanríkismál, verjumál og skattamál eru felagsmál. Áland hevur egið ting, Landsstýrið. 30 landsstýrismenn eru. Í Mariehamn er landsstýrishúsið. Har halda teir 30 landsstýrismenninir fund. Landsstýrið verður valt fjórðahvørt ár. Øll eldri enn 18 ár við álendskum heimarætti hava valrætt. Álendingar velja ein tingmann í finska ríkisdagin. Í Álandi er hvørki hervald ella skansi. Álendsk mannfólk hava ikki herskyldu. Í 1970 gjørdist Áland limur í Norðurlandaráðnum saman við Føroyum og Grønlandi. Hóast tað eru 60 oyggjar sum fólk búgva á, hava álendingar ikki sæð tað neyðugt at hava meira enn eitt sjúkrahús.
Mentan[rætta | rætta wikitekst]
Landfrøði[rætta | rætta wikitekst]
Áland er ein oyggjabólkur, sum liggur í Eystursjónum millum Finnland og Svøríki. Landið er nøkulunda líka stórt sum Føroyar, 1527 ferkilometrar, men oyggjarnar eru ikki minni enn 6.500 í tali, tó eru bert 62 av teimum bygdar. Í Álandi búgva 27.000 fólk (2008). Meginparturin (90 %), býr í Fasta Álandi, sum er tann størsta oyggin. Høvuðsstaður er Mariehamn. Víddin á lendinum er 1.526 km2. Sjógvur, vøtn og áir eru 5.257 km2. Áland veksur, tí undirgrundin verður trýst upp. Størsta oyggin er Áland. Eystur og vestur er hon 45 km, og suður og norður er hon 50 km. Har Áland er hægst, er tað 122 m. 16 kommunur eru í Álandi. Størsta kommunan er Mariehamn, har búgva 11.000 fólk. Í minstu kommununi, Sottunga, búgva 153 fólk. Sottunga er minsta kommunan í Finnlandi.
Kommunur[rætta | rætta wikitekst]
- Mariehamn
- Brändö
- Eckerö
- Finström
- Föglö
- Geta
- Hammarland
- Jomala
- Kumlinge
- Kökar
- Lemland
- Lumparland
- Saltvik
- Sottunga
- Sund
- Vårdö
Búskapur[rætta | rætta wikitekst]
Sjóvinna og ferðavinna hava stóran týdning hjá øllum álendingum. Meiri enn ein millión ferðafólk eru í oyygjahavinum hvørt ár. Teirra trafikkkervi er útbygt soleiðis, at har ferðast yvir 500.000 bilar til oyggjarnar um árið, og yvir 1 millión ferðandi. Ferðafólk koma til Álands at vera í náttúruni, at fiska síl og annað, at spæla golf, at síggja gamlar kirkjur og minnismerki, ella at fara útferð á onkra av nógvu oyggjunum.
Hygg eisini at[rætta | rætta wikitekst]
Ávisingar úteftir[rætta | rætta wikitekst]


text:
Tíðindi
14. februar 2018
Í ár eru 1836 næmingar úr 15 skúlum í Føroyum meldaðir til Pangea-støddfrøðikappingina, og soleiðis ætlar skúlin at geva næmingunum høvi at skifta um royndir við aðrar næmingar við at brúka støddfrøðina sum amboð.
"Við øðrum orðum vilja vit draga og kveikja næmingarnar til støddfrøði og fagna og samsýna teimum bestu við virðislønum fyri teirra støddfrøðiliga kunnleika. Einki motiverar meiri enn succes", stendur m.a. í boðskapinum um fyribrygdið Pangea-støddfrøðikappingina.
Fyri 250 milliónum árum síðan, tá ið dinosaurarnar livdu, var Jørðin sameinað í eitt einasta supermeginland, ið varð rópt Pangea. Hetta meginlandið syndraðist sum frá leið og varð spjatt út um teir sjey heimspartarnar, sum vit kenna teir í dag.
Hugtakið Pengea-kapping tók seg upp í Týsklandi fyri nøkrum árum síðan, og ætlanin var at fáa hana til at vera heimsumfatandi. Í løtuni er kappingin í Føroyum, Danmark, Svøríki, Norra, Íslandi, Týsklandi, Spania og fleiri øðrum europeiskum londum.
Pangea-støddfrøðikappingin er rættiliga nýggj í Føroyum. Hon byrjaði í 2016 sum ein avleggur av teirri donsku. Kappingin er í trimum umførum. Í fyrsta umfari eru nógvir næmingar, í øðrum færri, og í triðja umfari eru munandi færri næmingar. Nú í februar siga allir næmingar í Føroyum, ið eru meldaðir til, og rokna. 17. mars er annað umfar, og tá hittast allir tilmeldaðir næmingar úr øllum Føroyum í Eysturskúlanum í Havn og kappast. Triðja umfar er ein finala, sum verður í Norðurlandahúsinum í apríl. Her hittast nakrir fáir næmingar úr 3. flokki upp í 9. flokk.
Vit eru í Eysturskúlanum í Havn, her Jacob Eli Olsen, lærari, klikkir ein Pangea-tíma hjá 9. flokki í gongd. Her hava allir støddfrøðilærarar melda allar sínar flokkar til Pengea-kappingina.
- Pangea er ein støddfrøðikapping ella roknikapping millum fólkaskúlanæmingar her hjá okkum, men kappingin er eisini í øðrum londum í Europa, fortelur Jacob Eli Olsen.
Kappingin byrjaði fyri nøkrum árum síðan, tá ið uppgávur vórðu gjørdar, og næmingar rokna og kappast við næmingar aðrastaði. Kappingin er frá triðja floksstigi til og við níggjunda floksstig.
- Næmingarnir hava fingið 25 uppgávur nú, og hvør uppgáva hevur fimm svarmøguleikar, og so mugu teir lesa spurningarnar og velja, hvørji av teimum fimm svarunum eru røtt. Tað er Pangea-støddfrøðikappingin.
Úrslitið av kappingini verður latið fyriskiparanum, dananum við tí fremmanda navninum, Ugur Kevioglu, sum nú býr í Føroyum. Hann fær øll svarørkini hjá næmingunum, og tey verða rættað manuelt, og viðmerkt verður, hvussu hvør einstakur næmingur hevur klárað seg. Tey, sum klára seg best, sleppa víðari til annað umfar. Kappingin steðgar hjá teimum, sum ikki koma víðari.
Summir næmingar kunnu samanbera hesa kapping við eina ítróttarkapping, men tað ger tann stóra fjøldin ikki.
Jacob Eli, støddfrøðilærari, sigur, at nakrir næmingar halda, at hetta er stuttligt, og teimum, ið dámar støddfrøði, vilja fegnir vera við í kappingini. Hann heldur, at í fakum kunnu næmingar kappast akkurát sum í ítrótti. Í Føroyum kanst tú verða hátt hevjaður fyri at duga væl at svimja ella vera óførur at renna, men fáur ella eingin verður hevjaður fyri at vera fakliga dugnaligur.
Tað saknar Jacob Eli, sum heldur, at Pangea-støddfrøðikappingin er eitt gott høvi at gera tað.
- Tað fína við hesum er, at eingin verður útstillaður, eingin fær úrslitið av kappingini av vita, um mann stendur seg illa. Tey, ið standa seg best, sleppa víðari, men tey fáa ikki at vita, at t.d. tú fekst 50, og tú fekst 25, sigur Jacob Eli Olsen, støddfrøðilærari í Eysturskúlanum í Havn.
Her verður eingin happaður.
Myndin:
Jacob Eli, støddfrøðilærari í Eysturskúlanum í Havn, sigur, at summir næmingar halda, at Pangea-støddfrøðikappingin er stuttlig. Hann heldur, at í fakum kunnu næmingar kappast akkurát sum í ítrótti. Í Føroyum kanst tú verða hátt hevjaður fyri at duga væl at svimja ella vera óførur at renna, men fáur ella eingin verður hevjaður fyri at vera fakliga dugnaligur
Tekstur og mynd: Sonne Smith
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Hetta er hvørki Rock Hudson ella Bryan Ferry, men Eiðismaðurin og fotografurin Ásmundur Poulsen (1931-2007), sum í dag hevði fyllt 82 ár. Við tráðútloysara og vatni í hárinum hevur hann sjálvur tikið myndina heima á Lützenstrøð í Havn. Dótturin, Kinna Poulsen, sum sæst í baksýni, lat í dag framsýningina upp í Steinprenti við 38 fotomyndum, sum pápin hevur tikið og framkallað. Tí er hetta ein unikk fotoframsýning, sum umframt fotolist eisini dokumenterar samtíðina, sum fleiri Eiðismenn vóru møttir at skoða. Alfred, beiggi Ásmund, er nummar tvey frá vinstru á myndini niðanfyri.
Ásmundur Poulsen var Eiðismaður í Havn. Hann bygdi hús uppi á
Lützenstrøð saman við konuni, Esther, sum eisini er av Eiði. Ásmundur fotograferaði í meir enn hálva øld, fyrst sum áhugafotografur, meðan hann, eins og aðrir Eiðismenn, arbeiddi á Telefonstøðini, men síðani gjørdist foto hansara yrki burturav. Verfaðirin var Jóhn í Djónastovu (1887-1970), sum er avmyndaður niðanfyri. Á niðaru myndini eru abbadótturin Maria og langabbadótturin Ditte avmyndaðar við somu portrettmynd, sum Ásmundur Poulsen tók.
Hópur av fólki møtti tá framsýningin lat upp í dag. Kinna segði í upplatingarrøðu, at "Ásmundur gav út postkort við myndum av føroyskari náttúru og gav eisini út eina røð av myndabókum Føroyar í myndum. Myndevnisliga fevnir framsýningin um landsløg, býarløg og um portrettmyndir, sum avmynda ymisk kend fólk, bæði livandi og deyð; t.d. listafólk sum Hans Hansen og William Heinesen, Frimod Joensen, men eisini aðrar persónligheitir sum t.d. John Dam, Lisa Heinesen, Oskar Hermansen, Olaf í Garði og Sonne Smith. Eisini tey kongaligu eru sloppin upp í part í nøkrum óvanligum, til tíðir humoristiskum lýsingum." Her er Sonne avmyndaður á framsýningini við 40 ára gamla portrettmynd, har fokus er á slips og flippu í Grateful Dead stíli, meðan tríggir veitsluproppar síggjast fremst fyri.
Summar av portrettmyndunum tulka persónsmenskuna hjá teimum portretteraðu, hetta sæst t.d. í einari vakrari mynd av Eiðismanninum Olivar á Mýruni, niðanfyri, har linjurnar í húsunum í bakgrundini ganga á skák av linjunum í tí portretteraða andlitinum við tí úrsliti, at portrettmyndin tykist óvanliga dynamisk. Andlitið er gjørt eitt sindur kámt og hetta hevur við sær, at eyguni tykjast enn meira klár og gløggskygd sum skoða tey framvið og síggja okkurt, sum áskoðarin ikki sær.
Portrettmyndin av undangongumanninum, skiparanum og reiðaranum John Dam, sum doyði í 2002, andar av ríkari samtíð, ikki langt frá donsku Spies og Bøje Nielsen, sum vit tá lósu um í útlendskum bløðum. Eitt meistarligt samtíðarportrett.
Framsýningin Ásmundur Poulsen Photo verður at síggja í Steinprenti á Skálatrøð í Havn til 22. mars. Eftir hetta er ætlanin at fáa framsýningina til Eiðis. Og nú er myrkt uttanfyri, har nýggja Suðuroyarferjan, Norrøna, kastar ljós heilt inn í nýggja mentanarkrókin undir Skeivapakkhúsi í Havn. Takk fyri hugvekjandi uppliving.


text:
Áheitan frá IRF, nú Brennistøðin liggur still
- Details
-
Lagt út mánadagin, 26 februar 2018 11:57
Í tíðindaskrivi fyrr í vikuni boðaði IRF frá, at vegna umvælingar á Hagaleiti liggur Brennistøðin still í uml. 10 vikur.
Alt innsavnað rusk verður nú ballað í rusk-ballimaskinu og undir hesum umstøðum eru serstakar reglur galdandi á Brennistøðini og á endurnýtsluplássunum kring landið:
- Burturkast at brenna má ikki vera longri enn 100 cm. Orsøkin til hetta er, at tað ikki er gjørligt at balla rusk, ið er størri enn hetta. Sum dømi kunnu nevnast rør og tílíkt.
- Leivdir av nótum, gørnum og líknandi má ikki latast saman við tí brennandi, tí tað fløkist í ballimaskinuni. Ynskiligt er, at tílíkt tilfeingi altíð verður latið til endurnýtslu og ikki til at brenna. (sí www.irf.fo fyri nærri kunning um hetta).
- Tað verður ikki tikið ímóti lívrunnum burturkasti, tí ikki ber til at balla tað.
- Vegna broyttar umstøður á goymsluni á Brennistøðini verður ikki tikið ímóti máling, meðan umvælingarnar fara fram.
Boðað verður frá, tá Brennistøðin aftur tekur ímóti burturkasti sum vanligt.


text:
Viðmerking frá Vørn til greinina Fiskivinnutjóðin Føroyar í fríum falli
Vinna07-02-2018 - 16:17 - Jóanis Albert Nielsen
Í samband við grein hjá Mortan Berjastein, í samband við hjálparveiting til M/s Norðing, hevur Vørn hesa viðmerking.
Tann partin av greinini, ið snýr seg um kanningar hjá Fiskiveiðieftirlitinum, fara vit ikki at gera viðmerkingar til.
Til tann partin, ið snýr seg um hjálparveiting til M/s Norðing, hava vit hesar viðmerkingar.
Greinskrivarin skrivar, at boð vórðu send eftir Brimli og at svarað varð, at “vit noyðast at bunkra fyrst”.
Hvaðani greinskrivarin hevur fingið hesar upplýsingar, vita vit ikki, men hetta er ikki rætt. Brimil fekk boðini frá MRCC klokkan 19:55 í gjárkvøldið og 25 minuttir seinni var skipið leyst frá bryggju og hevði kós ímóti Norðingi.
Vit fara sjálvandi ikki, at endurgeva brot úr samskifti millum skiparan á Norðingi og skiparan á Brimli, men eitt kann staðfestast, og tað er, at manningin á Norðingi hevur ikki fingið boð um, at Brimil lá og bunkraði. Skipið hevur altíð nóg mikið av brennievni, so tað er tøkt til bráðfeingis uppgávur.
Tí eru øll viðurskifti í greinini, viðvíkjandi hjálparveitingini til Norðing skeiv.
VØRN
Les eisini: Fiskivinnutjóðin Føroyar í fríum fallið


text:
Sverri Egholm
20.04.2018 - 18:50
Ítróttur > Ítróttur > Fótbóltur
Mest umrødda ítróttarhendingin farnu vikuna hevur ivaleyst verið tá Mikkjal Thomassen varð burturvístur av vøllinum í dystinum millum Skála og KÍ.
- Tað sigur væl eitt sindur hvørjum trýsti Mikkjal er undir, heldur Sigfríður Clementsen, viðmerkjari. Hetta sigur hann í fótbóltskjakinum hjá kvf.fo.
- So tíðliga, støðan er 0-0 og so at yvirreagera sum hann ger. Hann vil til eina og hvørja tíð siga, at hann følir seg órættvíst behandlaðan og so sigur hann frá. Tað kann man hava respekt fyri, men hatta sigur eitt sindur um trýstið, sum hann er undir, sigur Sigfríður Clementsen.
- Hann fer ov vítt hesuferð, og tað er tað, tað er, og so fær hann ein dyst (sum revsing, red.) fyri tað og so koyrir man víðari, sigur Sigfríður Clementsen.
Dysturin endaði 0-0, og Skála var sostatt fyrsta liðið sum megnaði at taka stig frá klaksvíkingum, sum annars eru ósigraðir og hava 16 stig.
Síggj hendingina á kvf.fo her
Dystirnir sunnudagin
B36 - AB (15:00)
Víkingur - 07 Vestur (15:00)
TB/FCS/Royn - HB (15:00)
KÍ - EB/Streymur (15:00)
NSÍ - Skála (16:00)